Peranan masyarakat membela nasib kanak-kanak mangsa dera

Penderaan fizikal menurut Akta Kanak-Kanak 2001 adalah apabila seseorang kanak-kanak dicederakan dari segi fizikal menyebabkan kecederaan yang boleh dilihat pada mana-mana bahagian tubuh kanak-kanak itu akibat kekerasan atau penggunaan agen yang disengajakan kepada tubuh kanak-kanak itu.

Penderaan emosi menurut Akta Kanak-Kanak 2001 adalah apabila seseorang kanak-kanak dicederakan dari segi emosi yang menyebabkan gangguan yang boleh dilihat pada fungsi mental atau emosi kanak-kanak itu seperti kecelaruan mental atau tingkah laku, keresahan, kemurungan, penyendirian dan perkembangan lambat.

Berdasarkan informasi dalam laman sesawang Jabatan Kebajikan Masyarakat Malaysia mengenai Dasar Perlindungan Kanak-Kanak Negara, penderaan kanak-kanak adalah satu pencabulan atau pelanggaran yang serius terhadap hak kanak-kanak untuk berkembang dalam keadaan sihat dan bermaruah di samping menyebabkan risiko dalam kelangsungan hidup mereka. Penderaan boleh dikategorikan kepada penderaan fizikal, emosi, seksual dan pengabaian.

Penderaan seksual menurut Akta Kanak-Kanak 2001 adalah apabila seseorang kanak-kanak teraniaya dari segi seks jika dia mengambil bahagian, sama ada sebagai peserta atau pemerhati, dalam apa-apa aktiviti yang berunsur seks bagi apa-apa maksud atau eksploitasi seks oleh mana-mana orang bagi memuaskan nafsu seks orang itu atau orang lain. Keganasan merujuk kepada sesuatu tindakan dengan niat untuk menyebabkan sebarang bentuk kecederaan dari segi fizikal dan emosi terhadap kanak-kanak. Eksploitasi merujuk kepada penggunaan kanak-kanak dalam aktiviti yang membolehkan pihak lain mendapat faedah dari segi kewangan, seksual, politik serta kepentingan lain yang boleh mengancam kesejahteraan fizikal dan psikologikal mahupun kelangsungan hidup kanak-kanak.

Hari ini, masih lagi wujud sebilangan daripada ahli masyarakat kita yang tidak memahami peri pentingnya memberi didikan dan asuhan yang sempurna buat kanak-kanak. Walaupun kita acap kali mendengar orang bijak pandai mengatakan bahawa anak-anak kecil itu umpama sehelai kain putih, yang perlu kebijaksanaan ibu bapanya untuk mencorakkan ia dengan sewajarnya, namun kelihatannya ia hanya retorik bagi sebilangan kita. Golongan ibu bapa atau penjaga sebegini bukan setakat mengabaikan bahkan mendera anak-anak mereka sendiri.

Terbaharu seperti yang dilaporkan oleh sebuah tabloid, Jabatan Kebajikan Masyarakat (JKM) Selangor mencatatkan 1,910 kes penderaan dan pengabaian kanak-kanak di antara Mac 2020 hingga Mac tahun lalu. Begitu juga kes yang digemparkan di media sosial dan media cetak berkenaan penderaan kanak-kanak istimewa bernama Bella yang membawa kepada kecederaan yang begitu teruk oleh penjaganya. Perbicaraan kes ini sedang berlangsung di mahkamah dan mendapat perhatian meluas di media dan dalam kalangan netizen di media sosial. Rata-rata mengharapkan agar kes ini dapat diselesaikan secepat mungkin dan nasib adik Bella akan terbela sebaiknya sehinggakan simpati itu diterbitkan jelas dengan wujudnya tanda pagar Justife For Bella (#justiceforbella- keadilan untuk Bella) meraih jutaan perkongsian di platform-platform maya sosial.

Kes-kes penderaan sebegini sebenarnya sangat membimbangkan semua pihak, apatah lagi Malaysia yang telah hampir 65 tahun mengecapi kemerdekaan. Kemerdekaan yang berjaya membawa negara keluar daripada belenggu penjajahan rupa-rupanya belum sepenuhnya disusuli dengan pembangunan nilai-nilai ketamadunan dan keibubapaan yang sewajarnya oleh sebilangan kita dalam masyarakat.

Apa sebenarnya punca penderaan anak-anak ini? Berdasarkan kajian ilmiah pelbagai pihak, penderaan ini berpunca daripada masalah yang ditimbulkan oleh anak-anak dan masalah yang berlaku di pihak pendera itu sendiri. Anak-anak dikatakan menjadi punca penderaan kerana sifat mereka yang sedang dalam proses awal meneroka erti kehidupan. Atas sebab ini, kanak-kanak akan sering melakukan kesilapan, bermain dengan lasak, asyik menangis, tidak mendengar cakap, mengulang kesilapan, tidak berdisiplin dan seumpamanya. Bagi ibu bapa pula masalah seperti tekanan di tempat kerja, krisis rumah tangga, penyalahgunaan alkohol dan dadah, tekanan emosi, kurang didikan agama, pengalaman sendiri yang pernah didera ketika kecil dan kecuaian menjadi faktor pendorong kepada penderaan anak-anak mereka.

Kesan penderaan ini sudah tentulah kepada diri anak-anak itu sendiri. Di samping kesan fizikal di tubuh badan, wujud juga kesan mental dan psikologi. Anak-anak sudah tidak meletakkan ibu bapa sebagai pelindung yang boleh diharapkan di dalam kehidupan. Bahkan ibu bapa akan dianggap sebagai musuh yang ditakuti dan perlu dijauhi. Andai anak-anak itu meningkat remaja, mereka mungkin mencari erti ‘ketenangan’ daripada penderaan dengan berjinak-jinak menghisap rokok, lari dari rumah, terlibat dengan gangsterisme, bahkan menyalahgunakan dadah. Kesan penderaan kepada anak-anak ini akan terbawa-bawa hingga mereka dewasa. Dikatakan bahawa mereka meneruskan ‘warisan’ ini bila mana mereka mendera anak-anak sendiri pula di atas faktor membalas dendam atau melempiaskan tekanan perasaan yang dilaluinya semasa kecil. Inilah antara gejala negatif yang menjadi implikasi daripada hilangnya nilai ‘kemerdekaan’ dalam jiwa dan minda kanak-kanak yang menjadi mangsa penderaan.

Jika disoroti pernyataan di dalam Akta Kanak-kanak 2001, kanak-kanak diiktiraf sebagai kunci kehidupan, pembangunan dan kemakmuran negara. Akta ini turut menyatakan bahawa kanak-kanak berhak mendapat perlindungan dan bantuan dalam segala hal dan mengiktiraf ibu bapa dan keluarga memainkan peranan dalam pembesaran, penyaraan dan kebajikan mereka. Namun mengapa masih ada lagi kes-kes penderaan?

Inilah satu gejala yang boleh diiktiraf sebagai budaya ‘barbarian’ dan tidak bertamadun. Apakah wajar anak-anak kecil yang masih tidak mengerti apa-apa ini didera sedemikian rupa? Jika faktor mahu mendidik dijadikan alasan, ini bukanlah kaedah yang tepat. Jika ibu bapa dan rumah tidak lagi menjadi entiti perlindungan yang boleh diharapkan oleh anak-anak, apalah ertinya kata-kata yang biasa kita dengar iaitu ‘Rumahku, Syurgaku’ pada mereka. Sebagai langkah membanteras gejala penderaan terhadap anak-anak ini, kerajaan sejak sekian lama serius melaksanakan kempen-kempen kesedaran dalam memupuk nilai kasih sayang dalam institusi kekeluargaan. Kempen-kempen kekeluargaan yang diuar-uarkan melalui media baharu, media massa, media cetak dan bahan-bahan edaran di pusat-pusat komuniti jelas cuba memupuk semangat dan kesedaran bahawa keluarga perlu diberikan keutamaan.

Dalam konteks perundangan pula, kerajaan telah menggubal Akta Kanak-kanak 2001 (Akta 611) yang melindungi hak golongan kanak-kanak daripada sebarang perlakuan penderaan atau pencabulan hak mereka. Selain itu, sesiapa yang didapati mendera kanak-kanak sehingga mengakibatkan kematian, akan disiasat dan disabit di bawah Seksyen 302 Kanun Keseksaan yang membawa hukuman mandatori, gantung sampai mati.

Namun, langkah pencegahan gejala penderaan yang lebih bermakna adalah dalam kalangan ibu bapa sendiri. Pertamanya, ibu bapa perlu meluangkan lebih masa untuk mendampingi anak-anak mereka. Ianya dapat memberi kesempatan yang luas kepada ibu bapa memahami perkembangan dan keperluan anak-anak mereka serta memupuk tali silaturrahim yang erat dalam keluarga. Dengan pematuhan ketat terhadap SOP dan keselamatan daripada jangkitan Covid-19, bawalah anak-anak bersiar-siar atau berkelah, bersukan, menyertai aktiviti komuniti dan keagamaan, dan sebagainya.

Kedua, ibu bapa berperanan menjadi sumber primer dalam memberi bimbingan keagamaan, moral, adab, tatasusila serta kebudayaan. Bimbingan secara langsung sebegini akan melahirkan perasaan yakin di kalangan anak-anak bahawa ibu bapa adalah ‘role-model’ yang terbaik untuk diikuti mereka.

Ketiga, sekiranya anak-anak ada membuat kesilapan, dahulukan dengan nasihat dan teguran, bukan sewenang-wenangnya menghukum dan memukul membuta tuli. Hukuman yang ingin dikenakan sekalipun perlulah tidak melampaui batasan. Cukup sekadar untuk memberi pengajaran agar anak-anak tidak mengulang kesilapan lagi.

Keempat, jika wujud sebarang bibit-bibit atau anasir yang boleh mendorong ke arah melakukan penderaan, ibu bapa perlu segera mendapatkan khidmat nasihat seperti kaunseling, pakar perkembangan psikologi kanak-kanak, pakar perubatan, ahli agama dan sebagainya.

Prof. Madya Dr. Khairunneezam Mohd Noor,
Penulis merupakan Ketua Program, Program Pengurusan dengan Pelancongan, Fakulti Kepimpinan dan Pengurusan, Universiti Sains Islam Malaysia.

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Laporan diberi kepada MPN bagi bantu PM ke arah pemulihan pasca Covid-19: Zafrul

Langkah laporan diberikan kepada Majis Pemulihan Negara (MPN) bertujuan membantu Perdana Menteri dalam usaha pemulihan negara pasca Covid-19, kata Senator Tengku Datuk Seri Zafrul Abdul Aziz.

Menteri Kewangan itu menjelaskan laporan yang diberikan kepada Tan Sri Muhyiddin Yassin adalah atas kapasitinya sebagai Pengerusi MPN dan menegaskan fakta-fakta ekonomi dalam laporan tersebut sudah berulang kali disebut kepada Kabinet dan orang awam.

Menurut Tengku Zafrul, ia adalah sebuah laporan yang diberikan kepada sekretariat MPN, seperti mana laporan-laporan lain yang diberikan rakan-rakan kabinet tidak kira daripada mana-mana parti.

“Sebagai pengerusi MPN, beliau memerlukan laporan-laporan tersebut untuk mengambil keputusan yang tepat dalam membantu perdana menteri membawa Malaysia ke arah pemulihan pasca-Covid-19.

“Malahan, fakta-fakta ekonomi yang ada di dalam laporan tersebut merupakan fakta yang telah saya sebut berulang kali kepada kabinet dan sesiapa sahaja orang awam.

“Saya tidak pernah sorok, baik melalui kenyataan media, ulasan saya dalam forum-forum, jawapan-jawapan parlimen dan laporan-laporan agensi seperti Bank Negara, Jabatan Statistik dan sebagainya,” katanya dalam kenyataan di Facebook, hari ini.

Keadaan ekonomi ketika ini diketahui umum sememangnya agak perlahan, khususnya selepas wabak Covid-19 melanda negara, kata Tengku Zafrul lagi.

Namun jelasnya, fokus utama kerajaan sekarang adalah untuk memacu pemulihan negara agar rakyat dapat kembali hidup dengan selesa.

“Menjana pekerjaan, membawa pelaburan, membantu perniagaan adalah antara banyak strategi yang telah kita rancang untuk memacu pemulihan ini melalui dua tunggak utama: JaminKerja dan SemarakNiaga dalam Bajet 2022.

“Saya berharap kita dapat terus memberi keutamaan yang paling penting kepada pemulihan ekonomi untuk rakyat. Kita berada di atas landasan yang betul di mana aktiviti ekonomi, baik dari perspektif makro, perniagaaan atau individu sedang beransur pulih dengan pantas berdasarkan indikator-indikator seperti pasaran kerja dan sebagainya.

“Saya yakin kita dapat pulih mengikut perancangan dan menjana ekonomi sekali gus terus membawa keyakinan kepada pelabur untuk terus datang ke Malaysia,” katanya lagi.

Terdahulu, Pemuda UMNO Parit Sulong bertindak membuat laporan polis menggesa Muhyiddin disiasat di bawah Akta Rahsia Rasmi selepas Pengerusi Perikatan Nasional (PN) itu berjanji untuk mendedahkan butiran laporan yang diterimanya daripada Tengku Zafrul.


Nilai ringgit menyusut

Nilai ringgit menyusut pada urus niaga pagi ini berbanding dolar AS berikutan kekurangan permintaan ekoran kejatuhan harga minyak mentah, kata seorang penganalisis.

Pada jam 9.02 pagi, mata wang tempatan didagangkan pada 4.1835/1875 berbanding dolar AS daripada penutup hari Jumaat pada 4.1805/1810, lapor Bernama.

Penganalisis itu berkata pelabur menjauhkan diri daripada pasaran mata wang asing tempatan menjelang pengumuman keluaran dalam negara kasar (KDNK) suku keempat 2021 Malaysia yang dijadualkan pada Jumaat.

“Mata wang tempatan dijangka diniagakan lebih rendah berikutan peningkatan ketara kes harian COVID-19 di negara ini,” katanya kepada Bernama.

Pada Ahad, 10,089 kes dilaporkan menjadikan jumlah kumulatif jangkitan COVID-19 negara kepada 2,914,220.

Sementara itu, mata wang tempatan diniagakan kebanyakannya lebih tinggi berbanding sekumpulan mata wang utama lain.

Ringgit menambah nilai berbanding yen Jepun pada 3.6299/6337 daripada penutupan Jumaat 3.6365/6372, meningkat berbanding pound British pada 5.6615/6669 daripada 5.6721/6728 dan lebih tinggi berbanding Euro pada 4.7909/7955 daripada 4.7929/7935 sebelum ini.

Bagaimanapun, ia susut berbanding dolar Singapura pada 3.1097/1129 berbanding penutupan Jumaat 3.1096/1102.


Itali, Perancis catat jangkitan baharu melebihi 200,000 kes

Dua negara berjiran – Itali dan Perancis – masing-masing mencatat jangkitan harian melebihi 200,000 kes baharu pada Khamis, tatkala varian Omicron Covid-19 menular dengan pantas, sejak beberapa hari kebelakangan.

Di Itali, Kementerian Kesihatannya memaklumkan jangkitan baharu Covid-19 meningkat kepada 219,441 kes pada Khamis, berbanding 189,109 kes pada Rabu, sementara kematian turun kepada 198 kes berbanding 231 kes sehari sebelumnya.

Sejak pandemik tercetus di negara itu pada Februari 2020, Itali merekodkan 138,474 kematian, dan lebih 6.97 juga kumulatif kes positif.

Dalam tempoh 24 jam lalu, seramai 177 pesakit dimasukkan ke unit rawatan rapi (ICU) menjadikan keseluruhan yang sedang dirawat di unit itu seramai 1,467 pesakit.

Sehingga Khamis, seramai 13,827 pesakit Covid-19 sedang menerima rawatan di hospital, meningkat daripada 13,364 kes sehari sebelumnya.

Sementara itu, Perancis pula melaporkan 261,481 jangkitan baharu Covid-19 pada Khamis, turun daripada rekod lebih 332,000 yang dicatat pada Rabu, tetapi purata pergerakan tujuh hari kes baharu meningkat melebihi 200,000 buat kali pertama sejak permulaan pandemik itu.

Purata pergerakan tujuh hari telah memuncak kepada lebih 54,000 pada November 2020. Dengan penularan pantas varian Omicron baru-baru ini, rekod itu dipecahkan sebelum Krismas, apabila purata meningkat kepada lebih 100,000 pada hari-hari terakhir Disember .

Pesakit yang menerima rawatan di ICU pula meningkat kepada 3,759 individu, namun ianya masih rendah berbanding lebih 6,000 kes pada 2021 dan 7,000 pada 2020.

Kementerian Kesihatan Perancis juga melaporkan 204 kes kematian berkaitan Covid-19 pada Khamis, menjadikan kumulatif lebih 125,000 kes. – Agensi


PRU-15: PM kena bincang dengan Kabinet, perlukan sokongan penuh

Perdana Menteri Datuk Seri Ismail Sabri Yaakob perlu berbincang terlebih dahulu dengan anggota Jemaah Menteri berhubung pembubaran Parlimen bagi membolehkan Pilihan Raya Umum Ke-15 (PRU-15) diadakan.

Setiausaha Agung PAS Datuk Seri Takiyuddin Hassan berkata Jemaah Menteri boleh memberikan pandangan berhubung perkara tersebut sebelum Perdana Menteri membawa cadangan itu kepada Yang di-Pertuan Agong untuk mendapat perkenan.

“Perdana Menteri kena bawa ke Kabinet, biar Kabinet putuskan.

“Jemaah menteri akan tentukan dan Perdana Menteri akan menasihati Agong untuk membubarkan (Parlimen) atau tidak,” katanya ketika ditemui di program Cakna Rakyat DUN Tanjung Mas, di Kota Bharu hari ini (1 Oktober 2022) seperti dilapor Awani.

Terdahulu, Pensyarah Undang-Undang dan Polisi di Universiti Teknologi Malaysia (UTM), Prof Madya Dr Muhammad Fathi Yusof berpendapat bahawa Yang di-Pertuan Agong boleh menolak pembubaran Parlimen jika Perdana Menteri tidak mendapat sokongan penuh Kabinet.

Menurut Dr Muhammad Fathi Perdana Menteri ketika ini tidak mewakili sebuah parti atau gabungan parti secara ‘solid'(kukuh), dengan amalan sebelum ini nasihat Perdana Menteri sudah dianggap mewakili Kabinet tanpa perlu dipersoalkan.

“Namun kini, jika Perdana Menteri menasihati Yang di-Pertuan Agong untuk pembubaran Parlimen, ia belum mewakili keseluruhan anggota jemaah menteri yang mewakili kerajaan.

“Maka nasihat Perdana Menteri mungkin ditolak atas alasan ia tidak dibuat secara kolektif sedangkan Perlembagaan memberikan penekanan kepada konsep ‘tanggungjawab bersama’ sepertimana di bawah Perkara 43(3) Perlembagaan Persekutuan,” katanya menurut BH.

Mengulas lanjut, Takiyuddin yang juga Menteri Tenaga dan Sumber Asli berkata Kabinet sebelum ini tidak pernah membincangkan soal tarikh, kesesuaian dan perkara lain berhubung PRU-15.

Bagaimanapun katanya, PAS akur dengan segala keputusan asalkan ia berlandaskan Perlembagaan dan peraturan.

Namun, Takiyuddin sekali lagi menegaskan bahawa sekiranya PRU-15 dilangsungkan tahun ini, Dewan Undangan Negeri (DUN) yang dikuasai parti itu di Terengganu, Kedah dan Kelantan, tidak akan dibubarkan.

Semalam, Setiausaha Agung UMNO Datuk Seri Ahmad Maslan memaklumkan mesyuarat Majlis Tertinggi (MT) parti itu malam tadi (30 September 2022 bersetuju PRU-15 diadakan tahun ini juga.

Sehubungan itu, Naib Presiden UMNO yang juga Perdana Menteri, Datuk Seri Ismail Sabri Yaakob akan mempersembahkan cadangan tarikh pembubaran Parlimen kepada Yang di-Pertuan Agong selaras dengan Perkara 40(1) Perlembagaan Persekutuan.


Zahid sindir siapa tak kenang budi?

Pengerusi Barisan Nasional (BN), Datuk Seri Ahmad Zahid Hamidi menyindir seorang calon gabungan itu ketika berucap pada program Jom Santai ‘Cukuplah Sekali’ yang berlangsung kelmarin di Bagan Datuk.

Dalam ucapannya beliau memuji bekas ahli Majlis Kerja Tertinggi (MKT) UMNO, Datuk Lokman Noor Adam yang dipecat sebelum ini sambil menjanjikan jawatan sebagai senator di Dewan Negara selepas Pilihan Raya Umum ke-15 (PRU-15) ini.

Menurut Zahid, meskipun tidak dicalonkan, Lokman masih setia membantu calon BN berkempen tidak seperti seorang calon yang diberikan tempat namun tidak tahu mengenang budi.

“Tetamu istimewa yang sanggup untuk tidak bertanding tapi berazam untuk membantu calon-calon BN di seluruh negara. Orang itu ialah Datuk Lokman Noor Adam.

“Di depan penyokong-penyokong beliau walaupun beliau tidak bertanding sebagai ahli Parlimen, insya-ALLAH beliau akan jadi ahli Parlimen juga dalam masa terdekat ini. Maknanya beliau akan jadi senator atau ahli Dewan Negara.

“Insya-ALLAH, jika beliau pergi kawasan beliau kempen itu dan kawasan itu menang, jawatan sedang menanti beliau.

“Pemimpin seperti beliaulah, pernah buat silap kita maafkan. Sekarang sedang menebus kesilapan itu yang lebih baik daripada orang yang diberi tempat tetapi tidak tahu mengenang budi. Saya tidak menyebut mana-mana, yang masih hidup atau masih mati,” katanya.

Meskipun tidak mendedahkan siapa calon tersebut, namun kebelakangan ini seorang calon BN kelihatan ‘menyerangnya’ dengan menyebut soal pembersihan UMNO dan cadangan agar Datuk Seri Ismail Sabri wajar menjadi Presiden parti.

Dalam pada itu, Pada 2020, Lokman menjadi tumpuan selepas mendedahkan rakaman audio Ahmad Zahid yang mencadangkan UMNO menyertai kerjasama Pakatan Nasional bersama dengan Tun Dr Mahathir Mohamad.

Beliau kemudiannya mendesak Zahid meletakkan jawatan sebagai Presiden UMNO sebelum akhirnya dipecat parti susulan didakwa mencipta persepsi penyalahgunaan kuasa terhadap Zahid dan melaga-lagakan kepimpinan tertinggi UMNO dengan Datuk Seri Najib Razak.

Namun Lokman diterima semula menyertai UMNO tahun lalu.


PH dah tak marah UMNO, kerana takut banyak kritik PN, Bersatu

Pakatan Harapan (PH) kini dilihat lebih mesra dengan Barisan Nasional (BN) dan UMNO, sebaliknya pemimpin parti komponen dipimpin Datuk Seri Anwar Ibrahim itu lebih banyak menyerang Perikatan Nasional (PN), khususnya Bersatu dan PAS.

Contoh ini dapat dilihat apabila sejak kebelakangan ini Timbalan Presiden PKR Rafizi Ramli yang kini lebih ‘mesra’ BN/UMNO lebih banyak memfokuskan kepada PN, khususnya Bersatu, dalam setiap ceramah jalanan yang diadakannya.

Tidak terkejut apabila PH kurang menyerang BN yang memerintah negara lebih enam dekad lalu, kerana Anwar yang mengetuai gabungan itu adalah cikgu kepada Presiden UMNO Datuk Seri Ahmad Zahid Hamidi yang juga Pengerusi PN.

Namun, sebagaimana dinyatakan Ketua Penerangan Bersatu Datuk Wan Saiful Wan Jan, kritikan terhadap PN dan Bersatu adalah disebabkan kepemimpinan Tan Sri Muhyiddin Yassin memiliki rekod cemerlang mentadbir negara walaupun dalam tempoh yang singkat.

“Kritikan yang dibuat BN, UMNO dan PH terhadap Bersatu menunjukkan parti pimpinan Tan Sri Muhyiddin Yassin, tidak lemah selain memiliki rekod cemerlang dalam pentadbiran negara.

“Jika benar Bersatu parti lemah, kenapa Bersatu berada dalam ingatan mereka setiap hari… setiap malam?.

“UMNO dan BN meratib tak habis-habis mengenai Bersatu. PH kalau kritik pun mengenai Bersatu dan dah tak marah pada UMNO dah.

“Nampak seolah-olah perhatian yang diberi kepada kita ini tidak kena dengan retorik yang ditimbulkan terhadap Bersatu. Kenapa yang menghantui pemikiran mereka adalah Bersatu?

“Biasanya bila ingat ini, adalah salah satu antara dua, sama ada rindu dan sayang ataupun takut,” kata Wan Saiful etika berucap di majlis perasmian Persidangan Tahunan Berkelompok Cawangan-Cawangan BERSATU Bahagian Bangi 2022 di Kajang, semalam.

Wan Saiful dilaporkan berkata seluruh rakyat Malaysia tahu Bersatu adalah parti pertama menawarkan seorang individu yang berwibawa untuk menjadi Perdana Menteri.

“Ini kerana parti-parti besar seperti UMNO dan DAP mempunyai krisis integriti dalam kalangan pemimpin mereka, terutama yang mempunyai kes mahkamah.

“Sebut Presiden UMNO, bakal banduan. Bekas Presiden UMNO, dah masuk penjara. Kalau nak kira pemimpin atasan UMNO, pening kepala dengan kes mahkamah.

“Sebut pula pemimpin dari PH, parti paling besar dalam Parlimen adalah DAP. Pemimpin atasan mereka juga ada kes mahkamah. Sebut PKR pula, ada sejarah tersendiri.

“Bersatu sentiasa memikirkan mengenai ekonomi dan rakyat. Kita tak fikir sangat mengenai jawatan dan habuan,” katanya sambil menegaskan rakyat kini tidak mahu lagi BN/UMNO kembali memerintah Malaysia untuk mengelak penyalahgunaan kuasa dan rasuah.

“Inilah bezanya Bersatu dengan UMNO-BN. Adakah kita nak kembalikan era pemerintahan UMNO-BN?.”

Wan Saiful menegaskan bahawa yang menimbulkan keadaan tidak stabil dalam negara sekarang ini bukan Bersatu, sebaliknya BN dan UMNO.

“Muhyiddin dijatuhkan dengan sedemikian oleh 15 pengkhianat dari UMNO. Sekarang ini pula sama-sama UMNO… di mana PM dari UMNO pun nak dijatuhkan oleh UMNO sendiri,” katanya.


Dos penggalak pastikan imuniti orang ramai kekal optimum: Noor Hisham

Dos penggalak Covid-19 perlu diberikan selepas tempoh tertentu bagi memastikan imuniti individu yang telah lengkap vaksinasi kekal pada tahap optimum.

Ketua Pengarah Kesihatan Tan Sri Dr Noor Hisham Abdullah berkata saranan itu dikeluarkan kerana didapati berlaku penurunan imuniti selepas penerimaan vaksin Covid-19 dalam tempoh tertentu.

“Daripada pemantauan yang dijalankan oleh Institut Penyelidikan Klinikal (ICR) di Malaysia, penurunan imuniti sebanyak 20 peratus berlaku kepada individu yang telah mengambil dos lengkap.

“Bagi penerima vaksin Sinovac, berlaku penurunan imuniti sebanyak 40 peratus selepas tiga hingga lima bulan menerima dos kedua,” katanya dalam kenyataan hari ini lapor Bernama.

Beliau berkata pelbagai kajian dari Israel, United Kingdom dan Chile mendapati penurunan tahap antibodi peneutralan kepada Covid-19 selepas tiga hingga enam bulan menerima dos primer lengkap dan menyebabkan risiko dijangkiti wabak itu meningkat terutama bagi kumpulan berisiko tinggi.

Dr Noor Hisham berkata setakat semalam, seramai 10,235,759 atau 43.7 peratus populasi negara ini yang berumur 18 tahun dan ke atas telah mendapatkan dos penggalak.

Beliau juga berkata kes baharu COVID-19 yang dilaporkan hari ini meningkat kepada 4,046 berbanding 3,764 semalam menjadikan jumlah kumulatif jangkitan wabak itu ialah 2,824,973 setakat 12 tengah hari.

Sebanyak 0.8 peratus daripada jumlah kes baharu itu adalah kategori tiga, empat dan lima manakala 99.2 peratus terdiri daripada kategori satu dan dua.

“Daripada 4,046 kes itu, sebanyak 489 adalah kes import dan 3,557 pula adalah kes tempatan manakala yang memerlukan rawatan di Unit Rawatan Rapi (ICU) ialah 149 kes dan 71 kes memerlukan bantuan pernafasan,” katanya.

Selain itu, beliau berkata sebanyak 2,804 kes sembuh dilaporkan menjadikan jumlah kumulatif setakat ini ialah 2,750,261 orang.

Katanya sebanyak 12 kluster baharu direkodkan dengan 220 kluster masih aktif.


PRN Sarawak: PAS tanding satu kerusi di DUN Beting Maro

PAS hanya bertanding satu kerusi sahaja pada Pilihan Raya Negeri Ke-12 (PRN12) Sarawak iaitu di Dewan Undangan Negeri (DUN) Beting Maro dengan mencalonkan seorang usahawan, Mohammad Arifiriazul Paijo.

Timbalan Presiden PAS, Datuk Seri Tuan Ibrahim Tuan Man, berkata keputusan itu dibuat kerana mengambil kira keadaan semasa pandemik Covid-19 yang mengehadkan kempen pilihan raya.

Katanya, turut mendorong keputusan itu ialah faktor hubungan kerjasama di peringkat Kerajaan Pusat yang membabitkan pelbagai parti termasuk Gabungan Parti Sarawak (GPS).

“Situasi Covid-19 masih menjadi ancaman besar dan situasi politik tanah air juga memerlukan suasana harmoni dan tenang bagi memberi fokus kepada usaha menangani Covid-19 dan pemulihan ekonomi.

“Kita ambil kira hubungan peringkat pusat yang libatkan pelbagai parti termasuk GPS, maka PAS pusat memutuskan untuk meletakkan satu calon iaitu di DUN Beting Maro,” katanya pada sidang media, di Kuching malam ini.

PAS mula bertanding di DUN Beting Maro pada PRN Sarawak 2001 dan mencatatkan peningkatan undi dalam setiap pilihan raya.

Pada PRN 2016, parti itu kalah dengan majoriti 1,707 undi selepas meraih 3,051 undi.

Tuan Ibrahim, berkata tindakan PAS yang tetap mengambil bahagian dalam PRN Sarawak diyakini tidak akan mengundang masalah dalam aspek kerjasama dengan GPS di peringkat Pusat.

Katanya, sebelum ini situasi yang sama pernah berlaku pada PRN Melaka, baru-baru ini dan ia tidak menyebabkan kerjasama itu terjejas.

“Saya fikir masing-masing saling hormat menghormati, walaupun akan melawan GPS, tiada masalah dari segi kerjasama di peringkat Pusat,” katanya.

Suruhanjaya Pilihan Raya (SPR) menetapkan 18 Disember sebagai tarikh pengundian sementara penamaan calon pada 6 Disember dan pengundian awal 14 Disember.


Biru kami lebih berkualiti jadi pilihlah BN, kata Zahid

Lambang biru Barisan Nasional (BN) adalah lebih berkualiti dan rakyat Melaka digesa memangkah lambang parti itu pada Pilihan Raya Negeri (PRN) nanti, kata Datuk Seri Ahmad Zahid Hamidi.

Pengerusi BN itu sangat bimbang sekiranya pengundi Melaka tidak memilih lambang biru BN kerana tidak mahu kesilapan lama berulang lagi apabila tersilap memilih kerajaan yang lebih layak untuk memerintah negeri tersebut.

“Rakyat Melaka tanpa mengira bangsa dan agama jangan tersilap memilih harapan palsu sekali lagi dan rakyat Melaka berbilang bangsa dan agama jangan tersilap pilih warna biru pada 20 Nov 2021,” katanya dalam satu hantaran di akaun Facebooknya.

Beliau memesan supaya pengundi Melaka tidak memilih lambang biru yang satu lagi, merujuk kepada lambang Perikatan Nasional (PN) yang didakwanya biru palsu berbanding lambang BN yang lebih asli dan lebih bermutu keunggulan.

“Mungkin ada biru kelihatan sama, tetapi tidak serupa. Pastikan pilih biru BN yang original kerana original itu berkualiti.

“Jangan terpedaya biru tiruan cetak rompak kerana hasilnya pasti mendukacitakan,” katanya lagi.

Jelasnya lagi, jika pengundi memilih BN pada PRN Melaka ia akan dapat mengembalikan kemakmuran yang selama ini dikecapi bawah pentadbiran gabungan itu.

“BN mahu kembalikan kemakmuran dan kestabilan ekonomi yang terus menerus merundum sejak 9 Mei 2018. Maka PRN Melaka sebagai langkah pertama dan kejayaan misi itu kini di tangan rakyatnya,” katanya.

Untuk rekod Kerajaan Melaka sebelum ini dipimpin Ketua Menteri, Datuk Seri Sulaiman Md Ali dari UMNO selepas PN mengambil alih pentadbiran kerajaan negeri daripada Pakatan Harapan (PH) yang tumbang Mac tahun lalu.

Bagaimanapun, PRN Melaka terpaksa diadakan selepas empat Ahli Dewan Undangan Negeri (ADUN) menarik sokongan terhadap kepemimpinan Sulaiman, sekali gus menyaksikan kerajaan negeri yang diterajui UMNO tumbang.

Empat ADUN itu ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).


Kes terowong Guan Eng: Kontraktor dibayar RM74.8 juta pindah milik tanah kerajaan negeri

Mahkamah Sesyen Kuala Lumpur diberitahu bahawa Syarikat Consortium Zenith Beijing Urban Construction Group Sdn Bhd (CZBUCG), kontraktor projek pembinaan jalan utama dan terowong di Pulau Pinang, menerima bayaran berjumlah RM74.8 juta daripada Ewein Zenith Sdn Bhd (EZCB) bagi pindah milik dua lot tanah kerajaan negeri itu.

Timbalan Pendakwa Raya Ahmad Akram Gharib, yang mendedahkan perkara itu, berkata pembayaran dibuat secara berperingkat dari 18 Nov 2013 hingga 30 Mac 2015 semasa perbicaraan kes rasuah Lim Guan Eng hari ini, menurut laporan Bernama.

Guan Eng yang berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang bernilai RM6.3 bilion.

Pada prosiding 16 Julai 2021, bekas Exco Pulau Pinang Datuk Lim Hock Seng berkata CZBUCG menamakan lot itu kepada EZCB, yang dimiliki Pengarah Urusan EZCB Datuk Ewe Swee Kheng, dan ia dibangunkan dengan projek mega dikenali sebagai City of Dreams.

Ewe, yang sepatutnya dipanggil sebagai saksi pendakwaan ke-15, meninggal dunia selepas dilaporkan terjatuh dari sebuah unit kondominium mewah di Jalan Kelawei, Pulau Pinang pada 5 Okt 2021.

Pada prosiding hari ini, bekas Pengarah Jabatan Tanah dan Galian Pulau Pinang Datuk Akmar Omar, 63, yang merupakan saksi pendakwaan ke-35, berkata beliau tidak mempunyai sebarang pengetahuan mengenai pembayaran itu.

Ahmad Akram: Datuk tidak mempunyai pengetahuan mengenai pembayaran. Tetapi ketika pembayaran ini dibuat, adakah tanah ini masih milik kerajaan negeri?

Akmar: Ya, masih milik kerajaan negeri.

Disoal peguam Gobind Singh Deo, yang mewakili Lim, mengenai perjanjian awal di antara kerajaan negeri dan CZBUCG berhubung projek pembinaan jalan utama dan terowong, beliau berkata ia bukan sesuatu di luar batasan undang-undang.

Gobind: Datuk, sebelum ini tiada projek terowong di Pulau Pinang dan ia merupakan projek besar serta memerlukan perhatian dan kebenaran khas. Ia bukan apa-apa keistimewaan tetapi tanggungjawab kerajaan untuk memastikan ia berjalan rancak. Betul?

Akmar: Ya, betul… ia untuk pembangunan kerajaan.

Mengikut pertuduhan pindaan pertama, Lim, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan membantu syarikat milik Datuk Zarul Ahmad Mohd Zulkifli dilantik bagi melaksanakan Projek Pembinaan Jalan-Jalan Utama dan Terowong di Pulau Pinang bernilai RM6,341,383,702.

Lim didakwa melakukan perbuatan itu antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Lim didakwa meminta suapan 10 peratus daripada keuntungan yang akan diperoleh daripada Zarul sebagai upah bagi membantu syarikat milik ahli perniagaan itu dilantik untuk projek sama.

Lim didakwa melakukan perbuatan itu berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Beliau juga berdepan dua pertuduhan menyebabkan dua lot tanah milik Kerajaan Negeri Pulau Pinang bernilai RM208.8 juta dilupuskan kepada syarikat pemaju berkaitan projek terowong dasar laut di negeri itu yang didakwa dilakukan di Pejabat Tanah dan Galian Negeri Pulau Pinang, Komtar pada 17 Feb 2015 dan 22 Mac 2017.

Perbicaraan di hadapan Hakim Azura Alwi bersambung Khamis ini.


Syed Saddiq tak mohon adakan program, dialog dalam kampus UiTM

Ahli Parlimen Muar, Syed Saddiq Syed Abdul Rahman tidak memohon kepada pentadbiran Universiti Teknologi Mara (UiTM) untuk mengadakan program dan sesi dialog di dalam kampus.

Naib Canselor UiTM, Profesor Datuk Dr Roziah Mohd Janor mengesahkan setakat ini tiada permohonan daripada bekas Menteri Belia dan Sukan itu sampai kepadanya.

“Setakat ini tiada permohonan (daripada Syed Saddiq) sampai kepada saya, cuma surat daripada Perdana Menteri yang sampai memaklumkan beliau akan solat Jumaat di UiTM pada Jumaat ini.

“Untuk permohonan daripada Syed Saddiq, tiada sebarang panggilan dan tiada permohonan melalui email saya. Jika ada, saya akan uruskan dengan Majlis Perwakilan Pelajar (MPP) untuk meneliti perkara yang hendak dibincangkan,” katanya semalam menurut Utusan.

Selain solat Jumaat, Datuk Seri Anwar Ibrahim dilapor hadir ke UiTM Shah Alam untuk mengadakan sesi dialog bersama mahasiswa serta Majlis Perwakilan Pelajar (MPP) pada jam 11.30 pagi di Anjung Seri Budiman.

Terdahulu, universiti itu dilapor memaklumkan tidak pernah menutup pintu kepada mana-mana pemimpin untuk masuk ke institusi pengajian Bumiputera tersebut selagi ia memberi manfaat untuk para mahasiswa.

Makluman tersebut dibuat susulan Presiden Parti Muda itu dihalang daripada memasuki UiTM untuk mengadakan sesi dialog berhubung isu Akta Universiti Kolej Universiti (AUKU) dan mahasiswa praktikal yang didakwa sepatutnya berlangsung dekat Dataran Cendekia anjuran Ikatan Mahasiswa Demokratik.

Dalam pada itu, Roziah menyatakan kecenderungan pemimpin politik yang ingin masuk ke UiTM sebaiknya disertai agenda yang jelas dan bermanfaat untuk warga universiti itu.

“Kalau hendak masuk ke UiTM saya sarankan mereka bincanglah mengenai keperluan negara, tentang isu mahasiswa dan peluang kerja graduan yang akan tamat belajar.

“89.2 peratus daripada 54,000 graduan UiTM yang tamat belajar setiap tahun akan mendapat pekerjaan hasil hubungan kami dengan pihak industri.

“Jadi, saya sarankan Ahli Parlimen dah pemimpin politik memainkan peranan di luar sana untuk memastikan ekonomi negara lebih baik dan mahasiswa yang keluar universiti semuanya mendapat kerja,” katanya.


Pemimpin PN berucap dalam hujan, bersama orang ramai basah kuyup

Biar basah kuyup akibat hujan lebat, pemimpin-pemimpin kanan Perikatan Nasional serta calon Pilihan Raya Umum Ke-15 (PRU-15) terus berdiri memberi ucapan di atas pentas separuh terbuka, sambil menolak diberikan payung.

Semua itu dilakukan untuk menghargai ratusan penduduk dan penyokong Perikatan Nasional, terutama anak muda, yang tidak berganjak dari tempat masing-masing biar pun hujan lebat ketika ceramah mega Perikatan Nasional di Taman Keramat di dalam kawasan Parlimen Gombak, malam tadi (14 November 2022).

Ini termasuk Pengerusi Perikatan Nasional Tan Sri Muhyiddin Yassin yang memberi penghormatan kepada penyokong parti itu kerana sanggup berhujan untuk kekal mendengar ucapan pemimpin-pemimpin Perikatan Nasional.

“Inilah hujan rahmat. Saya dapat lihat anda semua tidak berganjak, walaupun dilanda ribut, untuk memastikan kemenangan Perikatan Nasional dalam Pilihan Raya Umum Ke-15 ini,” katanya.

Ketika memberi ucapan, Muhyiddin juga menolak payung yang ditawarkan kepadanya, mengatakan dia mahu berdiri bersama-sama dengan orang ramai.

Terdahulu, hujan renyai bertukar lebat ketika beberapa pemimpin Perikatan Nasional dan calon, mula berucap kira-kira jam 8 malam.

Melihat kepada penyokong yang tidak berganjak, Timbalan Presiden PAS Datuk Seri Tuan Ibrahim Tuan Man juga tidak menggunakan payung ketika hujan semakin lebat dan memberikan ucapan di atas pentas terbuka.

Antara pemimpin lain termasuk Menteri Kanan Pendidikan kerajaan sementara yang juga Naib Presiden Bersatu dan calon Perikatan Nasional Parlimen Putrajaya Datuk Dr Radzi Jidin. Walaupun, ketika ucapannya hujan paling lebat, namun beliau juga tidak berganjak dan tetap bersama orang ramai.

Pemimpin lain yang turut berucap ialah Menteri Kanan Perdagangan Antarabangsa dan Industri Datuk Seri Mohamed Azmin Ali yang juga calon Perikatan Nasional kerusi Parlimen Gombak; dan calon Perikatan Nasional Parlimen Setiawangsa, Nurul Fadzilah Kamaluddin.

Berikut adalah pemimpin Perikatan Nasional yang sanggup berhujan bersama orang ramai dalam ceramah di Taman Keramat, malam tadi.

Hujan paling lebat ketika Datuk Dr Radzi Jidin berucap, malam tadi.

Timbalan Presiden PAS Datuk Seri Tuan Ibrahim Tuan Man.

Calon Perikatan Nasional Parlimen Setiawangsa, Nurul Fadzilah Kamaluddin.

Calon Perikatan Nasional Parlimen Gombak, Datuk Seri Mohamed Azmin Ali.

Pengerusi Perikatan Nasional Tan Sri Muhyiddin Yassin.

Calon Perikatan Nasional Ampang, Sasha Lyna Abdul Latif.


Idris tak setuju PRN, serah pada TYT pilih KM dari PH

Selepas menjadi salah seorang Ahli Dewan Undangan Negeri (ADUN) yang menarik sokongan terhadap Ketua Menteri (KM) Melaka, Datuk Seri Sulaiman Md Ali, hari ini Datuk Seri Idris Haron (Sungai Udang) mengeluarkan kenyataan membayangkan jika Pakatan Harapan (PH) membentuk kerajaan di negeri itu.

Menurut Berita Harian, Idris juga tidak bersetuju sekiranya Pilihan Raya Negeri (PRN) diadakan.

Kenyataan Idris sekali gus bercanggah dengan kenyataan Presiden UMNO Datuk Seri Ahmad Zahid Hamidi yang mencadangkan agar Dewan Undangan Negeri (DUN) Melaka dibubarkan dan memberi semula mandat kepada rakyat untuk memilih kerajaan baharu.

“Jika PRN ingin diadakan, ia membabitkan banyak perkara yang harus kita pertimbangkan kerana kita masih dalam pandemik Covid-19 dan ia menyebabkan risiko lebih tinggi. Ia juga membabitkan kos perbelanjaan yang tinggi.

“Selain itu, PRU-15 sudah dekat, lebih kurang setahun setengah saja lagi dan kita tidak mahu apa yang berlaku pada PRN Sabah sebelum ini berulang di tempat kita yang menyaksikan jumlah pesakit Covid-19 naik mendadak.

“Kalau PH bentuk kerajaan, takkanlah kita hendak jadikan Melaka mundur, sudah tentulah kita majukan negeri kita ini,” kata Idris.

Bagaimanapun, Idris turut menegaskan beliau menyerahkan kepada kebijaksanaan Yang di-Pertua Negeri Melaka, Tun Mohd Ali Rustam sama ada mahu membubarkan DUN atau memilih ketua menteri yang baharu dalam kalangan pemimpin PH.

Dalam laporan sama, Idris juga enggan mengulas mengenai parti mana yang akan disertai beliau bersama tiga lagi ADUN yang terbabit dalam langkah menarik sokongan semalam.

Semalam, selain Idris, yang turut mengumumkan menarik sokongan terhadap Sulaiman ialah ADUN Pantai Kundor dari BN, Datuk Nor Azman Hassan; Datuk Noor Effandi Ahmad (BERSATU-Telok Mas) dan Datuk Norhizam Hassan Baktee (Bebas-Pengkalan Batu).

Berikutan itu, Pengerusi Perhubungan UMNO negeri, Datuk Seri Ab Rauf Yusoh, dilaporkan akan mencadangkan kepada Mohd Ali supaya membubarkan DUN bagi membolehkan PRN diadakan.

Ab Rauf berkata, UMNO Melaka sedia menghadapi PRN dan BN komited mempertahankan kerajaan negeri.

Sebelum penarikan sokongan keempat-empat ADUN terbabit, UMNO memiliki 14 kerusi manakala BERSATU (2) dan Bebas (1). PH mempunyai 11 kerusi.

Dengan penarikan sokongan empat ADUN terbabit, UMNO sekarang hanya mempunyai 12 kerusi manakala BERSATU (1).

Jika keempat-empat ADUN terbabit sah menyertai PH, maka PH mempunyai 15 kerusi, iaitu empat melebihi UMNO dan BERSATU.


Keluarga dibenarkan melawat semasa Deepavali: Jabatan Penjara

Ahli keluarga penghuni penjara dibenarkan melawat sempena sambutan perayaan Deepavali, kata Jabatan Penjara Malaysia.

Jabatan Penjara dalam kenyataan mengumumkan ahli keluarga dibenarkan melawat sama ada bersemuka dan dalam talian termasuk bagi penghuni pusat pemulihan akhlak, pusat pemulihan khas, tempat tahanan khas dan Sekolah Henry Gurney.

“Lawatan menerusi kaedah bersemuka ditetapkan pada hari ketiga (26 Oktober) dan keempat (27 Oktober) perayaan, keutamaan lawatan diberi kepada penghuni beragama Hindu sahaja.

“Kaedah secara dalam talian pula bermula 29 hingga 31 Oktober,” katanya dalam satu kenyataan pada Jumaat.

Kenyataan itu memaklumkan, sesi lawatan bermula pada jam 8.15 pagi hingga 4.15 petang dan hanya dibenarkan bagi mereka yang telah membuat janji temu.

“Terdapat tiga kaedah tempahan iaitu menerusi sistem i-Visit www.prison.gov.my, panggilan telefon di institusi berkenaan, e-mel atau melalui surat ke institusi berkenaan.

“Pihak institusi akan menetapkan tarikh dan sesi perjumpaan selepas tempahan dibuat,” kata kenyataan tersebut pada Jumaat.

Kenyataan itu turut memaklumkan, setiap pelawat adalah tertakluk kepada akta dan peraturan yang membolehkan pihak penjara membuat pemeriksaan fizikal ketika mereka masuk dan keluar dari penjara terbabit.
Pada masa sama, pelawat juga dikehendaki melakukan ujian pengesanan Covid-19 RT-PCR atau ARTK-Ag dan tidak bergejala sebelum hadir ke institusi berkenaan.

“Pelawat diminta membawa kad lawatan dan kad pengenalan bagi memudahkan urusan serta tidak dibenarkan membawa makanan atau minuman kepada penghuni.

“Makanan dan minuman boleh dibeli di kantin penjara,” menurut kenyataan itu.


Senarai individu dilarang masuk Malaysia diaktifkan semula: Hamzah

Kementerian Dalam Negeri (KDN) mengaktifkan semula rekod individu yang sudah disenaraihitamkan daripada memasuki negara ini selepas pintu masuk sempadan negara dibuka semalam.

Menteri Dalam Negeri Datuk Seri Hamzah Zainudin berkata tindakan itu penting dilakukan bagi memastikan individu terbabit tidak terlepas masuk ke Malaysia, kerana dibimbangi boleh meningkatkan kadar jenayah.

“Selepas semua jemaah menteri bersetuju membuka pintu sempadan pada 1 April, saya mengarahkan semua agensi bersiap siaga dalam pelbagai aspek malah kita sudah pun bersiap sedia sejak sebulan lalu.

“Kita mengalu-alukan sesiapa sahaja datang ke Malaysia, namun pada masa sama kita kena sedia dari segi keselamatan dan keperluan mengikut prosedur operasi standard (SOP) ditetapkan Kementerian Kesihatan.

“Ada antara mereka yang telah kita letakkan sebagai ‘senarai hitam’ dan individu ini kita akan pastikan mereka tidak terlepas atau dibenarkan masuk ke dalam negara bagi memastikan keselamatan rakyat,” katanya hari ini.

Beliau berkata, pasukan keselamatan negara juga sudah bersiap sedia membuat pemantauan ketat bagi menghalang sesiapa sahaja yang cuba masuk ke negara ini untuk melakukan jenayah seperti penyeludupan.

Ditanya mengenai persediaan KDN terhadap memorandum persefahaman (MoU) bagi pengambilan dan perlindungan Pekhidmat Domestik Indonesia (PDI) di Malaysia yang dimeterai semalam, Hamzah menegaskan akan mengambil tindakan undang-undang terhadap sesiapa sahaja yang masuk ke negara ini dan melakukan kekerasan terhadap pembantu rumah.

“Kita masih lagi ada undang-undang. Jika salah kita tangkap. Bukan sahaja orang luar, orang dalam negara ini yang dikesan melakukan kekejaman kepada pembantu rumah kita akan hadap ke muka pengadilan,” katanya.

Mengenai langkah menangani aktiviti penyeludupan pula, Hamzah berkata, usaha tersebut dilakukan secara berterusan seperti mana pintu sempadan belum dibuka sebelum ini.

Katanya, KDN menyedari kegiatan tersebut bukan hanya berlaku ketika sempadan negara dibuka sahaja.

“Mereka memang sentiasa mencari jalan untuk membawa masuk dan melakukan perkara yang tidak diingini.

“Contohnya masalah narkotik dadah, kita telah pun lihat sehari dua ini kita bekerja kuat untuk memastikan bahawa sesiapa sahaja yang cuba untuk membawa masuk dadah ke dalam negara akan kita pastikan mereka ini ditangkap dan bawa mereka ke mahkamah,” katanya.


Permohonan Muhyiddin batal 4 tuduhan rasuah RM232.5 juta 11 Julai ini

Permohonan Presiden Bersatu, Tan Sri Muhyiddin Yassin bagi membatalkan empat tuduhan menggunakan kedudukan untuk rasuah berjumlah RM232.5 juta bagi partinya akan didengar 11 Julai ini, lapor BH.

Tarikh itu ditetapkan Hakim Mahkamah Tinggi, Datuk Muhammad Jamil Hussin pada sebutan kes, hari ini.

Dalam prosiding itu, peguam bela Muhyiddin, Hisyam Teh Poh Teik memberitahu Mahkamah Tinggi pihaknya akan mengemukakan hujahan yang panjang dalam permohonan itu kerana ia membabitkan isu baharu.

Muhyidddin yang juga Pengerusi Perikatan Nasional (PN) dikecualikan hadir pada prosiding hari ini dan beliau turut diwakili peguam Datuk K Kumaraendran dan Amer Hamzah Arshad.

Sementara itu, pihak pendakwaan diwakili Timbalan Pendakwa Raya, Datuk Wan Shaharudddin Wan Ladin dan Ahmad Akram Gharib.

Muhyiddin memfailkan notis usul untuk membatalkan tuduhan itu pada 18 April lalu dengan menamakan pendakwa raya sebagai responden.

Beliau yang juga bekas perdana menteri memohon supaya dilepas dan dibebaskan daripada keempat-empat pertuduhan yang dikenakan terhadapnya pada 10 Mac lalu dan memohon prosiding di Mahkamah Sesyen ditangguhkan.

Melalui afidavit sokongan difailkan bersama notis usul itu, beliau mendakwa empat tuduhan adalah cacat dan tidak sah di sisi undang-undang kerana bercanggah Seksyen 152 Kanun Acara Jenayah.

Katanya, ia berikutan tiada mana-mana satu pun daripada tuduhan terbabit mendedahkan kesalahan mengikut Seksyen 23(1) Akta Suruhanjaya Pencegahan Rasuah Malaysia (SPRM).

Muhyiddin, 75 ketika menjadi Perdana Menteri kelapan didakwa menggunakan kedudukan beliau untuk suapan berjumlah RM232.5 juta daripada tiga syarikat iaitu Bukhary Equity Sdn Bhd, Nepturis Sdn Bhd dan Mamfor Sdn Bhd serta Datuk Azman Yusoff bagi parti berkenaan.

Beliau dituduh melakukan perbuatan itu di Pejabat Perdana Menteri, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.


Tidak sehaluan dengan Zahid, ahli UMNO dipelawa berjuang dalam PN

Pemimpin dan akar umbi UMNO yang tidak sehaluan dengan presidennya dipelawa menggunakan platform Perikatan Nasional (PN) untuk meneruskan perjuangan mereka.

Naib Pengerusi PN Johor, Mohd Solihan Badri berkata mereka yang dipecat atau digantung keahlian selepas menentang kerjasama UMNO-Barisan Nasional (BN) dengan Pakatan Harapan (PH) juga tidak perlu menunggu untuk bertindak sehingga pilihan raya negeri (PRN) diadakan.

“Pendirian dan semangat perjuangan tulen ramai pemimpin UMNO di Johor bahkan di seluruh negara yang selama ini lantang menegur kepincangan pimpinan UMNO termasuk menyertai kerajaan campuran bersama PH, tidak sewajarnya terpadam serta berkubur begitu sahaja selepas mereka dikhianati, dipecat atau digantung keahlian masing-masing.

“Terkini, ahli UMNO diarah mengundi calon DAP dalam PRN di enam negeri tidak lama lagi dan ini sekali gus membuktikan Presiden UMNO itu (Datuk Seri Ahmad Zahid Hamidi) sekali lagi telah melanggar sumpah dan prinsip perjuangan mahupun mengkhianati mandat ahli serta penyokong partinya.

“Mereka perlu merasa bersalah jika membiarkan situasi buruk ini berterusan. Oleh itu, jangan berlengah lagi tinggalkan UMNO dan sekarang adalah masa terbaik untuk mereka menggunakan platform PN bagi meneruskan perjuangan membela agama, bangsa serta tanah air. UMNO sudah rosak dan bukan lagi wadah serta payung bangsa Melayu,” katanya dalam satu kenyataan, hari ini.

Kelmarin, Ahli Majlis Kerja Tertinggi (MKT) UMNO, Datuk Seri Ahmad Maslan dilaporkan berkata pengundi UMNO perlu memilih calon daripada kerajaan perpaduan pada PRN tanpa mengira calon tersebut daripada parti mana termasuk DAP.

Menurut beliau, gesaan tersebut bukan atas nama parti tertentu sebaliknya atas nama kerajaan perpaduan serta titah Yang di-Pertuan Agong dalam menjaga kestabilan politik negara.

“Disiplin parti itu memastikan arahan parti dituruti…memanglah undi itu rahsia tetapi gesaan saya ialah bukan (undi) atas nama parti atau DAP tetapi atas nama kerajaan perpaduan,” kata Timbalan Menteri Kewangan itu.

Sementara itu, Mohd Solihan berkata, umat Islam terutama ahli UMNO tidak boleh hanya melihat agama Islam dihina dan dipertikai dengan risiko nasib serta masa depan Melayu di negara ini tergadai.

“Kita mesti sama-sama dalam PN mematahkan strategi politik DAP yang begitu kuat pengaruhnya dalam gagasan PH dan kerajaan sekarang,” katanya.


Hubungan PH, BN bukan kahwin paksa, tapi cinta yang kian intim

Hubungan Barisan Nasional (BN) dan Pakatan Harapan (PH) bukan ‘kahwin paksa’, sebaliknya dianggap percintaan yang kian intim selepas bernikah.

Pengerusi PH Kedah, Datuk Mahfuz Omar berkata, ‘perkahwinan’ itu diatur orang yang lebih berpengalaman dengan ‘percintaan’ dan akan lebih intim selepas ‘bernikah’.

“Ini bukan kahwin paksa tetapi perkahwinan hasil dipertemukan jodoh oleh orang tua-tua seperti dahulu iaitu Yang di-Pertuan Agong yang mempertemukan jodoh kami.

“Insya-Allah percintaan selepas daripada pernikahan akan lebih intim dan akan membawa lebih kebahagiaan dan kerukunan dalam rukun rumah tangga,” katanya menurut Utusan.

Beliau berkata dalam sidang akhbar selepas Sidang Meja Bulat Majlis Pimpinan Perpaduan Negeri Kedah yang turut dihadiri Pengerusinya, Datuk Seri Mahdzir Khalid merangkap Pengerusi Badan Perhubungan UMNO Kedah di sini, malam kelmarin.

Bekas Naib Presiden UMNO, Datuk Seri Ismail Sabri Yaakob sebelum ini berkata, keretakan hubungan lebih teruk boleh berlaku jika tiada persefahaman antara gabungan parti dalam Kerajaan Perpaduan terutama melibatkan ‘pergeseran’ kenyataan antara UMNO dan DAP berhubung peranan masing-masing bagi menghadapi pilihan raya negeri (PRN) di enam negeri.

Kata bekas Perdana Menteri itu, perkara berkenaan jelas dilihat apabila dua pemimpin parti saling membalas kenyataan yang dilihat mampu memberi kesan negatif dan akhirnya boleh menyebabkan perpecahan.

“Apa pun yang kita buat mesti suka sama suka, kahwin paksa memang tak akan jadi. Jadi kalau kawin paksa macam ini, tidak ada perasaan antara satu sama lain, akan berlakulah keretakan,” kata Ismail Sabri.

Dalam pada itu, Mahfuz menjelaskan, beliau bukan calon Menteri Besar Kedah sekiranya gabungan itu menewaskan Perikatan Nasional (PN) pada PRN akan datang ketika diminta mengulas mengenai poster boy gabungan itu.


Lebih 30.84 juta dos vaksin diberikan sehingga semalam

Sebanyak 469,690 dos vaksin diberikan semalam melalui Program Imunisasi Covid-19 Kebangsaan (PICK) di seluruh negara, sekali gus menjadikan jumlah keseluruhan meningkat kepada 30,840,093 dos.

Jawatankuasa Khas Jaminan Akses Vaksin (JKJAV) dalam hantaran melalui media sosial hari ini, berkata setakat jam 11.59 malam tadi sebanyak 159,792 menerima suntikan dos pertama dan 309,898 bagi dos kedua.

Jumlah peratusan vaksinasi terkini bagi populasi dewasa di negara ini juga terus mencatatkan peningkatan dengan sebanyak 77.4 peratus individu atau 18,121,392 sudah melengkapkan dos pertama, manakala 54.3 peratus atau 12,718,701 lengkap dua dos vaksin Covid-19.

Labuan mencatatkan peratusan vaksinasi lengkap bagi populasi dewasa tertinggi mengikut negeri iaitu 90.6 peratus, diikuti Sarawak 84.1 peratus dan Lembah Klang 81.3 peratus.

Dalam pada itu, Selangor mencatatkan kadar vaksinasi harian tertinggi semalam dengan 96,884 bagi dos kedua dan 14,745 untuk dos pertama, diikuti Kuala Lumpur yang mencatatkan 55,706 dos kedua dan 17,482 dos pertama.

Malaysia kini berada dalam Fasa Tiga PICK yang dilancarkan pada 24 Februari lalu membabitkan pemberian vaksin kepada 13.7 juta penduduk berusia 18 tahun ke atas serta kalangan warga asing yang berada di negara ini.


Elak risiko Demam Denggi Berdarah

Sebelum munculnya wabak Covid-19, negara turut pernah diancam wabak denggi dan penyakit itu masih lagi wujud sehingga hari ini. Demam denggi ialah penyakit virus bawaan nyamuk yang melemahkan di dunia.

Kira-kira, 390 juta jangkitan denggi berlaku setiap tahun, dengan sebanyak 96 juta mengakibatkan penyakit. Lebih dekat dengan rumah, kawasan kejiranan diberi label zon hijau, kuning dan merah untuk mencerminkan peningkatan risiko demam denggi masing-masing.

Denggi berlaku secara nasional di Malaysia, dengan peningkatan risiko di kawasan bandar dan pinggiran bandar. Penyebaran puncak berlaku pada akhir musim monsun (Oktober hingga Februari di semenanjung timur Malaysia, Sabah, dan Sarawak; Julai hingga Ogos di semenanjung barat Malaysia).

Menurut Pakar Perubatan Dalaman, Pantai Hospital Klang, Dr Chuah Siew Kee, denggi adalah jangkitan virus yang disebabkan oleh empat jenis virus (DENV-1, DENV-2, DENV-3, DENV-4) yang tergolong dalam keluarga Flaviviridae.

“Virus disebarkan melalui gigitan nyamuk betina Aedes aegypti dan Aedes albopictus yang dijangkiti yang memberi makan di dalam dan di luar rumah pada waktu siang (dari waktu subuh hingga senja).

Nyamuk ini berkembang di kawasan yang menahan air, termasuk genangan air, tangki air, bekas dan tayar lama. Kekurangan kebersihan dan pengumpulan sampah yang kerap juga menyumbang kepada penyebaran nyamuk,” katanya.

Tambah Dr. Siew Kee, nyamuk yang membawa virus denggi adalah keluarga Aedes.

“Mereka membiak di air yang bertakung seperti di tapak pembinaan dan bekas yang dibuang atau barang yang boleh menahan air seperti tayar yang tidak digunakan, saluran air yang tersumbat, pot bunga, pasu di rumah.

“Hujan lebat dapat menyebabkan penarikan air dan menyumbang pada peningkatan tempat pembiakan nyamuk. Suhu yang lebih panas dan cuaca lembap mewujudkan keadaan yang baik dari nyamuk hingga berkembang,” katanya.

Penyakit ini boleh merebak secara langsung dari orang ke orang, tetapi seseorang yang menderita demam denggi dapat menjangkiti nyamuk.

Tambah beliau, nyamuk dijangkiti ketika mengambil makanan daripada orang yang dijangkiti denggi dan denggi merebak ketika nyamuk kemudian menyebarkan virus kepada orang lain yang mereka gigit.

“Selepas lima hingga 14 hari, virus akan matang di kelenjar air liur nyamuk dan merebak ke mangsa seterusnya semasa penyusuan nyamuk berikutnya. Manusia diketahui membawa jangkitan melintasi sempadan atau daripada satu daerah ke daerah lain selama tahap ketika virus beredar dan berkembang biak dalam aliran darah,” jelasnya.

Menjelaskan tentang simptom demam denggi, dalam beberapa kes, jangkitan denggi tidak simptomatik kerana orang tidak menunjukkan gejala. Tambah Dr. Siew, mereka yang mengalami gejala sakit antara empat hingga tujuh hari selepas gigitan.

“Jangkitan ditandai dengan gejala seperti selesema yang meliputi demam tinggi secara tiba-tiba yang datang dalam gelombang yang berasingan, sakit di belakang mata, sakit otot, sendi, dan tulang, sakit kepala yang teruk, dan ruam kulit dengan bintik-bintik merah. Rawatan merangkumi rawatan gejala yang menyokong. Tidak ada rawatan anti virus yang tersedia.

“Penyakit ini boleh berlanjutan ke Demam Denggi Berdarah (DHF). Gejala termasuk sakit perut yang teruk, muntah, cirit-birit, kejang, lebam, dan pendarahan yang tidak terkawal. Demam suhu tinggi boleh berlaku dari dua hingga tujuh hari. Komplikasi boleh menyebabkan kegagalan dan kejutan sistem peredaran darah dan boleh membawa maut (juga dikenali sebagai Dengue Shock Syndrome),” katanya.

Sekiranya anda dijangkiti dengan stereotaip virus denggi yang sama, anda menjadi kebal terhadap jangkitan pada masa akan datang. Walau bagaimanapun, jika anda dijangkiti dengan stereotaip yang berlainan, imuniti semakin berkurang dari masa ke masa yang meningkatkan risiko menghidap  DHF.

Justeru, perlindungan daripada demam denggi bermula dengan pencegahan.

“Pastikan kawasan di sekitar anda bebas dari sisi pernafasan nyamuk. Elakkan berada di luar dengan debu atau memakai pakaian lengan panjang jika anda perlu keluar pada waktu ini atau menggunakan ubat penghalau nyamuk,” jelasnya.

Ditanya sama ada denggi mempunyai vaksin, beliau memberitahu, pada masa ini tidak ada vaksinasi denggi yang berkesan.


Saksi FBI beri keterangan Najib terima dana 1MDB diseleweng AS$756 juta

Bekas Perdana Menteri Datuk Seri Najib Razak menerima dana yang diseleweng daripada 1Malaysia Development Berhad (1MDB) sebanyak AS$756 juta atau bersamaan RM3.18 bilion, dedah seorang saksi Ejen Biro Siasatan Persekutuan (FBI).

Saksi FBI semasa memberi keterangan dalam perbicaraan di Amerika Syarikat berkata wang yang diselewengkan dan diterima Najib adalah dana AS$6.5 bilion yang diperoleh dalam pelaksanaan bon yang dilakukan 1MDB dengan Goldman Sachs.

Ejen FBI Eric Van Dorn memberi keterangan itu dalam perbicaraan rasuah bekas pegawai bank Goldman, Roger Ng di New York.

Dalam pada itu, saksi juga memberitahu ahli perniagaan yang kini dalam buruan Low Taek Jho atau Jho Low, didakwa mencuri AS$1.42 bilion (RM5.97 bilion) dana 1MDB.

Menurut laporan Bloomberg, selain Najib dan Jho Low, bekas pengarah urusan International Petroleum Investment Co Khadem al-Qubaisi turut menerima AS$472.8 juta yang diselewengkan daripada pelaksanaan bon itu.

Ng menerima AS$35.1 juta, manakala Tim Leissner menerima AS$73.4 juta, tambah ejen itu.

Van Dorn berkata menjejaki bagaimana dana bon itu disalurkan kepada sekurang-kurangnya 16 penerima.

Sebelum ini penyiasat telah mengesahkan Najib menerima AS$681 juta daripada bon ketiga 1MDB pada 2013.

Leissner memberi keterangan bahawa dana itu digunakan untuk untuk kempen pilihan raya tahun itu.

Menurut penyiasat, Najib kemudian memulangkan AS$620 juta dana itu.

Najib mendakwa ia dikembalikan kepada “penderma Arab”, tetapi penyiasat berkata wang itu dikembalikan kepada akaun yang dikawal oleh Jho Low.

Jabatan Kehakiman AS juga sebelum ini mengatakan Najib menerima AS$50 juta dalam dua transaksi pada 2011 dan 2012 yang diseleweng daripada 1MDB.


Setelah kena scam lepas ini DAP jangan pula menipu rakyat

Di sebalik pelbagai kenyataan dan menuding jari semata-mata untuk menunjukkan mereka tidak bersalah, Ketua Menteri Pulau Pinang dan Setiausaha Agung DAP hanya mahu meraih simpati setelah malu besar dalam kes sumbangan vaksin Covid-19 tidak wujud oleh sebuah syarikat.

Mungkin awalnya Chow Kon Yeow yang menerajui kerajaan DAP Pulau Pinang dan Lim Guan Eng sebagai orang kuat parti DAP begitu gembira mendapat khabar ada pihak mahu menyumbang vaksin secara percuma kepada kerajaan negeri itu.

Sekali gus akan dijadikan bahan politik untuk menunjukkan bahawa kerajaan DAP dan Pakatan Harapan (PH) lebih hebat daripada Kerajaan Pusat ditadbir oleh Perikatan Nasional (PN) kerana boleh mendapat vaksin secara percuma, bukan membelinya.

Namun, harapan untuk mendapat kredit dan tepukan rakyat musnah apabila kerajaan PN menerusi Menteri Teknologi dan Inovasi Khairy Jamaluddin mendedahkan tidak wujud sumbangan seperti itu.

Khairy membuat pendedahan itu setelah Kementerian Kesihatan Malaysia (KKM) menerima surat – yang sebenarnya surat itu ditulis oleh DAP Pulau Pinang sendiri – memohon kebenaran bagi membolehkan syarikat penderma membeli vaksin Sinovac untuk tujuan sumbangan kepada kerajaan Pulau Pinang.

Sebagai menteri yang bertanggungjawab terhadap Program Imunisasi Covid-19 Kebangsaan (PICK), Khairy sudah tentu menjalankan siasatan kerana bimbang akan timbul masalah di kemudian hari, sebelum mendapati syarikat itu tidak wujud dan pengeluar Sinovac juga tidak pernah berurusan dengan pihak berkenaan.

Kerana malu kena scam, bermulalah episod tuding jari menyalahkan Kerajaan Pusat oleh Guan Eng sehingga mengeluarkan cacian kepada Khairy, sementara Kon Yeow pula mencari salah syarikat berkenaan, seolah-olah kerajaan PN bermain politik.

Ketika mengulas isu memalukan itu, Ketua Penerangan Dewan Pemuda PAS Pulau Pinang, Hanif Haron menyifatkan wujud sandiwara dan muslihat politik kerajaan DAP Pulau Pinang setelah tawaran itu disahkan palsu dan kerajaan negeri kena scam.

“Kon Yeow bagaikan cuba untuk dilihat sebagai hero rakyat dengan usaha memperoleh vaksin tersebut dan kemudian mempolitikkannya seakan Pulau Pinang ditindas atau dilayan secara tidak adil oleh Kerajaan Pusat.

“Tetapi hakikat memalukan, apabila sebuah kerajaan ditipu sedemikian dan dalam perkara yang melibatkan kesihatan dan keselamatan awam.

“Jikapun hal ini menjadi satu cubaan DAP meraih perhatian politik dengan mencipta pertembungan acah-acah dengan Kerajaan Persekutuan diterajui PN, jaminan kesihatan dan keselamatan rakyat tidak harus sama sekali diperjudikan,” katanya dalam satu kenyataan.

Hanif juga berkata kes itu menunjukkan sikap gopoh kerajaan DAP kerana disebabkan keterujaan terhadap tawaran berkenaan tanpa disiasat terlebih dahulu telah menjejaskan tadbir urus serta menunjukkan betapa tidak profesionalnya kerajaan negeri.

Beliau turut membidas kenyataan berbaur ejekan ‘derma politik boleh, derma vaksin tidak boleh’, sebagaikan meludah ke langit dan jatuh ke muka kerajaan DAP Pulau Pinang sendiri.

Walaupun Kon Yeow meminta maaf atas kesilapan itu, dan Guan Eng pula kekal tidak berpuas hati setelah DAP ditipu, ia patut dijadikan pengajaran supaya selepas ini parti itu tidak pula menipu rakyat dengan janji-janji kosong ketika Pilihan Raya Umum akan datang.


Pemimpin DAP sudah mula terima UMNO, kata Zahid

DAP kini sudah menerima UMNO selepas berada bersama-sama dalam kerajaan campuran Pakatan Harapan (PH)-Barisan Nasional (BN).

Presiden UMNO, Datuk Seri Ahmad Zahid Hamidi berkata sejak berada dalam kerajaan bersama dan mula mengenali satu sama lain, kini DAP sudah menerima UMNO sebagai rakan baik dan tidak lagi bermusuhan seperti dahulu.

“Saya diberitahu (Ahli Parlimen Klang), V Ganabatirau kata nak mohon maaf kepada saya sebab sebelum ini beliau tidak kenal saya dan saya tahu beliau dalam ceramah serta di media sosial banyak tulis mengenai saya, UMNO, Barisan Nasional (BN) dan beliau memberitahu persepsi itu dahulu sebab beliau tidak mengenali saya.

“Jadi sekarang tiada lagi persepsi negatif yang menunjukkan kami dalam UMNO, BN tidak seburuk yang dikatakan.

“Sudah cukup-cukuplah kita berbeza pendapat,” katanya dipetik laporan BH.

Dalam pada itu, Zahid juga berkata sudah memaafkan semua pihak yang membuat tuduhan dan lantang mengkritiknya sebelum ini.

“Secara peribadi saya memaafkan mana-mana individu atau tokoh atau parti atau organisasi yang tersilap.

“Kita maafkan sepenuhnya tetapi pesanan saya ialah jangan buat lagi,” katanya lagi.

Untuk rekod, Zahid membawa UMNO-BN untuk bersama dalam kerajaan campuran diketuai cikgunya, Datuk Seri Anwar Ibrahim dan membelakangi ketetapan parti yang dibuat sebelum ini iaitu “No Anwar, No DAP”.

Sejurus berjaya membentuk kerajaan, Anwar pula melantik anak muridnya tersebut menjadi Timbalan Perdana Menteri walaupun menerima kritikan hebat kerana masih mempunyai kes pendakwaan di mahkamah.


PAS yakin Perikatan Nasional tadbir negara, rampas Perlis

PAS yakin Perikatan Nasional akan membentuk Kerajaan Persekutuan, manakala kerajaan Perlis pula dirampas daripada Barisan Nasional (BN), berdasarkan keputusan tidak rasmi Pilihan Raya Umum Ke-15 (PRU-15).

Presiden PAS Tan Sri Abdul Hadi Awang dalam sidang medianya sebentar tadi berkata, PAS bersama rakan dalam Perikatan Nasional akan berusaha menunaikan segala tawaran yang telah dijanjikan dalam manifesto PRU-15.

“Saya mewakili Pas ingin mengucapkan jutaan terima kasih kepada semua pengundi yang telah meletakkan kepercayaan kepada PAS dan rakan gabungan dalam Perikatan Nasional, terutamanya pengundi muda, pengundi awal dari pelbagai kaum dan latar belakang,” katanya pada sidang media malam ini.

Tambahnya lagi, PAS akan berbincang dengan rakan dalam Perikatan Nasional selepas ini bagi menghadapi cabaran seterusnya iaitu Pilihan Raya Negeri (PRN).

Namun jelas beliau, Perikatan Nasional akan mempertimbangkan segala keadaan semasa termasuk risiko banjir yang dihadapi sebelum memutuskanya.

Sementara itu, keputusan tidak rasmi menunjukkan Perikatan Nasional melepasi majoriti mudah untuk membentuk kerajaan negeri di Perlis selepas mendahului 10 kerusi DUN setakat ini.


Covid-19: Hari pertama 2022 Australia rekod kes harian tertinggi

Australia memulakan hari pertama 2022 dengan mencatat rekod baharu jangkitan apabila lebih 30,000 kes dilaporkan hanya di dua negeri, New South Wales dan Victoria, hari ini, menurut data rasmi kerajaan.

Ketika New South Wales – negeri paling ramai penduduk di Australia – membatalkan peraturan kuarantin kepada kakitangan kesihatannya setelah jumlah kemasukan ke hospital meningkat, negeri itu merekodkan 22,577 jangkitan baharu.

Sementara penularan Covid-19 semakin meluas di negeri dan wilayah di timur negara itu, Victoria pula mencatat 7,442 kes baharu Covid-19, hari ini, menurut data Jabatan Kesihatan Negeri.

Dalam tempoh sama, sembilan kematian akibat komplikasi Covid-19 dilaporkan di Victoria, dan empat di New South Wales, menjadikan keseluruhan kematian di Australia akibat virus berkenaan sebanyak 2,250 kes.

Memasukkan kes di Queensland, Tasmania dan Wilayah Ibu Kota Australia, Australia mencatatkan rekod kebangsaan sebanyak 33,161 kes, mengatasi sejumlah 32,946 kes pada Jumaat, walaupun jumlah kes dari Australia Selatan, Australia Barat dan Wilayah Utara belum dikeluarkan.

Semua negeri Australia, kecuali Australia Barat, telah mula hidup dengan virus itu selepas tahap vaksinasi yang lebih tinggi, dan kelonggaran sekatan mendorong kes melonjak tinggi.

Kerajaan New South Wales mengubah peraturan kuarantin kendiri untuk kakitangan kesihatan tanpa gejala yang telah diklasifikasikan sebagai kontak rapat kes Covid-19, namun memberi mereka pengecualian jika dianggap kritikal ketika di tempat kerja mereka. – Agensi


Seorang lagi pegawai polis dikaitkan dengan Geng Nicky dibebas

Polis membebaskan seorang lagi pegawai penyiasat kanan yang dipercayai mempunyai kaitan dengan kumpulan jenayah terancang Geng Nicky semalam, kata peguamnya, Gobind Singh Deo.

ASP Baldev Singh Gurdial Singh, 36, yang ditahan di bawah Akta Kesalahan Keselamatan (Langkah-Langkah Khas) 2012 (SOSMA) dibebaskan dengan jaminan polis.

Sementara itu, Peguam Persekutuan Muhammad Safuan Azhar berkata berikutan pembebasan itu, Baldev Singh akan menarik balik permohonan habeas corpus supaya dibebaskan serta-merta daripada tahanan SOSMA.

“Mahkamah menetapkan 11 Mei ini untuk pengurusan kes berhubung penarikan balik permohonan habeas corpus di hadapan Hakim Mahkamah Tinggi Mohamed Zaini Mazlan,” katanya lapor Bernama hari ini.

Baldev Singh memfailkan permohonan habeas corpus pada 30 April lepas dengan menamakan Supt Amran Mohd Jusin (pegawai penyiasat) dan Ketua Polis Negara sebagai responden pertama dan kedua.

Berdasarkan afidavit sokongannya yang difailkan bersama permohonan itu, Baldev Singh mendakwa beliau ditahan pada 26 April lepas di ibu negara untuk siasatan melibatkan suatu kes jenayah di bawah Seksyen 130V Kanun Keseksaan yang dibaca bersama dengan SOSMA.

Dalam permohonan itu, Baldev Singh mendakwa beliau tidak pernah terlibat dengan apa-apa kes berkaitan di bawah Seksyen 130V dan penahanannya di luar skop serta jangkaan seksyen berkenaan atau di bawah peruntukan SOSMA, selain penahanannya adalah tidak sah serta bertentangan dengan Perlembagaan Persekutuan.

Semalam sebuah portal media melaporkan Mahkamah Tinggi Shah Alam diberitahu bahawa seorang pegawai polis, ASP Rahmat Fitri Abdullah yang ditahan di bawah SOSMA kerana dipercayai mempunyai kaitan dengan Geng Nicky telah dibebaskan tiga hari lepas.

Rahmat Fitri kemudiannya menarik balik permohonan habeas corpus dan mahkamah membatalkan permohonan itu kerana ia bersifat akademik.

Pada 9 April lalu, seramai 14 individu termasuk dua adik ahli perniagaan dalam buruan Nicky Liow Soon Hee didakwa di Mahkamah Sesyen Petaling Jaya atas tuduhan terbabit dalam kumpulan Geng Nicky.

Nicky, 33, merupakan pengasas kepada Winner Dynasty Group yang berpusat di Setiawalk Puchong, Selangor menjadi buruan polis selepas 68 ahlinya ditahan dalam Op Pelican 3.0 bermula 20 hingga 28 Mac lepas.


Ringgit terus jatuh berbanding dolar

Ringgit kekal rendah di bawah 4.70 berbanding dolar Amerika Syarikat (AS), menjelang pengumuman Rizab Persekutuan (Fed) AS dan Bank of England yang dijangka menaikkan lagi kadar dasar semalaman (OPR) kepada 75 mata asas (bps).

Kejatuhan 0.09 peratus nilai ringgit kepada 4.7260 ketika penutup jam 6 petang tadi (Isnin, 31 Oktober 2022) berbanding 4.7225 ketika urus niaga berakhir pada Jumaat, turut dipengaruhi jangkaan kenaikan 25 bps lagi oleh Jawatankuasa Dasar Monetari (MPC) Bank Negara Malaysia (BNM), Khamis ini.

Pada Jumaat, 21 Oktober 2022, nilai ringgit menjunam ke paras terendah dalam sejarah negara iaitu jatuh 110 mata asas kepada 4.7380 berbanding satu dolar AS.

Penganalisis ekonomi pula menjangkakan ringgit diniagakan dalam jajaran RM4.72 hingga RM4.74 berbanding satu dolar AS minggu ini.

Kesan kejatuhan nilai ringgit sebelum ini dikatakan menyebabkan sebilangan syarikat Malaysia merasai tekanan daripada kekukuhan dolar AS, setelah mereka terdedah kepada bayaran balik pinjaman serta import menggunakan mata wang itu.

Kesan itu adalah pukulan berganda buat syarikat berkenaan yang cuba bangkit semula setelah pandemik Covid-19.

Syarikat-syarikat ini mencatatkan keputusan terburuk mereka sejak wabak itu, apabila mata wang tempatan merosot ke paras yang tidak pernah dilihat sebelum ini.

Sementara itu, Bursa Malaysia ditutup tinggi di tengah-tengah harapan Fed mungkin kurang agresif mengenai kenaikan kadar faedahnya, sementara pelabur menunggu pengumuman OPR minggu ini.

FBM KLCI berakhir 13.07 mata, atau 0.9 peratus kepada 1,460.38 pada jam 5 petang selepas mencecah paras tertinggi harian pada 1,468.41.

Dalam pasaran yang lebih luas, kaunter untung mengatasi rugi iaitu 450 berbanding 365, dengan 2.9 bilion saham bernilai RM1.94 bilion bertukar tangan.


Firma Malaysia mula rasai tekanan kejatuhan ringgit, dolar AS kukuh

Sebilangan syarikat Malaysia dilaporkan mula merasai tekanan daripada dolar Amerika Syarikat (AS) yang sangat kukuh, setelah mereka terdedah kepada bayaran balik pinjaman serta import menggunakan mata wang itu.

Paras terendah nilai ringgit pernah dicatatkan ialah 4.7250 pada 7 Januari 1998, ketika krisis kewangan Asia, sebelum kerajaan pimpinan Tun Dr Mahathir Mohamad ketika itu mengikat mata wang itu kepada 3.80 berbanding dolar AS.

Semalam (28 Oktober), ringgit ditutup pada 4.7225 berbanding dolar AS, rendah ketika urus niaga dibuka pada 4.7220.

Penurunan nilai ringgit itu dikatakan berlaku menjelang keputusan Rizab Persekutuan (Fed) AS yang dijangka menaikkan lagi kadar faedah bagi menangani inflasi, minggu depan.

Ringgit juga dijangka diniagakan secara berhati-hati berbanding dolar AS minggu depan apabila peniaga melihat ke arah keputusan Rizab Persekutuan (Fed) AS mengenai kemungkinan kenaikan kadar faedah pada 2 November ini.

Yang pasti, sektor korporat secara amnya mengekalkan peminjaman rendah dalam dolar AS, pengajaran yang diperoleh ketika krisis kewangan Asia 1997/1998.

Inflasi yang meruncing di negara-negara dari Sri Lanka dan Turki menambahkan risiko kepada permintaan, dan membawa perlumbaan bagi syarikat untuk menaikkan harga untuk mengejar kenaikan kos.


Reman pemandu terbabit nahas pelajar USAS disambung

Perintah reman terhadap pemandu treler bagi membantu siasatan kemalangan yang mengorbankan lima pelajar Universiti Sultan Azlan Shah (USAS) di Lebuhraya Utara Selatan arah utara di Kuala Kangsar, Rabu lepas, disambung tiga hari lagi bermula esok.

Ketua Polis Daerah Kuala Kangsar ACP Omar Bakhtiar Yaacob berkata lelaki berusia 28 tahun itu dijangka dituduh di mahkamah selewat-lewatnya Rabu depan.

“Reman dapat disambung selama tiga hari. Suspek dijangka didakwa sama ada Selasa petang atau Rabu pagi,” katanya yang dihubungi hari ini.

Media sebelum ini melaporkan pemandu treler berkenaan direman bermula Khamis lepas hingga hari ini bagi membolehkan siasatan lanjut dijalankan mengikut Seksyen 41(1) Akta Pengangkutan Jalan 1987.

Siasatan polis mendapati pemandu itu mempunyai 22 saman trafik dengan daripada jumlah itu, 21 saman telah dibayar termasuk lapan saman berkaitan kesalahan memandu laju.

Lima pelajar yang maut ialah Muhammad Nasrun Aidol Munir Akbar, 22; Ahmad Naim Najmi Ahmad Hafizan, 21; Iqbal Hasnun Halimi, 23; Muhammad Nabil Haikal Muhammad Fariz, 19, dan Ahmad Akmal Ahmad Mokhlis, 20. – Bernama


Ubah Sabtu, Ahad cuti rehat Johor bukan dalam masa terdekat: Exco

Keputusan sama ada Johor akan kembali menjadikan Sabtu dan Ahad sebagai hari rehat hujung minggu mungkin tidak berlaku dalam tempoh terdekat.

Pengerusi Jawatankuasa Perumahan dan Kerajaan Tempatan negeri Datuk Mohd Jafni Md Shukor berkata ini kerana cadangan itu memerlukan perkenan Sultan Johor Sultan Ibrahim Sultan Iskandar.

“Bagaimanapun, kerajaan Johor kini sedang mendapatkan maklum balas daripada semua pihak berkepentingan mengenai cadangan mengembalikan semula hari rehat itu.

“Di peringkat kerajaan negeri, masih belum ada keputusan berhubung perkara itu kerana kita masih meneliti dan mengumpul maklum balas daripada pihak berkaitan.

“Jadi, ia tidak akan dilaksanakan dalam masa terdekat,” katanya pada sidang media di bangunan Dewan Undangan Negeri Johor di Kota Iskandar hari ini.

Beliau menjawab pertanyaan media mengenai cadangan mengembalikan semula hari rehat hujung minggu kepada Sabtu dan Ahad, serta kerja separuh hari pada Jumaat.

Mohd Jafni yang juga Ahli Dewan Undangan Negeri Bukit Permai menjelaskan, kajian menyeluruh juga perlu dilakukan terhadap cadangan itu.

“Keputusan sebegini juga berkaitan dengan titah baginda (Sultan Ibrahim). Jadi, sudah tentu, persetujuan baginda adalah yang paling penting,” katanya.

Kerajaan Johor sebelum ini telah menjadikan Jumaat dan Sabtu sebagai hari rehatnya sejak 1 Januari 2014, berikutan titah Sultan Ibrahim Sultan Iskandar sempena sambutan hari keputeraan baginda ke-55 pada 23 November 2013.

Pada 14 Jun lalu, Menteri Besar Datuk Onn Hafiz Ghazi berkata kerajaan negeri sedang melihat kemungkinan menyemak semula hari rehatnya selepas mendengar maklum balas rakyat mengenai perbezaan antara kerajaan dan badan swasta.

Semalam, media melaporkan Kerajaan Johor mungkin melaksanakan cuti hujung minggu rasmi dua setengah hari, dengan hari Jumaat sebagai kerja separuh hari, diikuti Sabtu dan Ahad sebagai hari rehat hujung minggu, menurut beberapa sumber.

Sumber berkata cadangan hujung minggu dua setengah hari akan membolehkan umat Islam bersiap sedia untuk solat Jumaat.

“Sebagai sebahagian daripada cadangan itu, kerajaan negeri akan menamatkan hari bekerja Jumaat pada tengah hari, dan penjawat awam tidak perlu kembali ke pejabat selepas solat Jumaat.

“Sabtu dan Ahad akan ditetapkan sebagai hari rehat rasmi dan permulaan minggu bekerja adalah pada Isnin berikutnya. Dari Isnin hingga Khamis, mungkin ada tambahan waktu bekerja dari 8 pagi hingga 6 petang untuk menggantikan separuh hari Jumaat.

“Pada masa ini, waktu kerja rasmi adalah dari 8 pagi hingga 5 petang,” kata sumber itu.


Pengundi mahu ‘Kapten’ Hasni jadi MB selepas bawa BN menang besar

Cadangan Datuk Hasni Mohammad supaya Johor memilih orang muda untuk memimpin negeri itu memperlihatkan seolah-olah beliau telah mendapat ‘isyarat’ tidak akan mengangkat sumpah jawatan Menteri Besar (MB) yang disandangnya sejak 28 Februari 2020 lalu.

Beliau yang berusia 64 tahun berpendapat orang muda sepatutnya memimpin Johor bagi memastikan kemakmuran negeri berpanjangan.

Dalam satu kenyataan lewat petang ini, Pengerusi Barisan Nasionan (BN) Johor itu berkata kerajaan negeri di bawah pimpinannya telah berikhtiar sebaik mungkin untuk menjadikan negeri Johor berdaya tahan dalam mendepani cabaran-cabaran pandemik Covid-19.

“Insya-Allah di bawah kepimpinan baharu, negeri Johor akan menjadi lebih makmur dan sejahtera. Seperti yang saya ucapkan pada malam kemenangan BN Johor tempoh hari, tiada ideologi politik, ahli politik dan parti politik yang lebih besar, lebih penting dan lebih utama daripada Johor Darul Ta’zim.

“Kini merupakan masa untuk kita bersama-sama membina Johor yang lebih makmur,” katanya yang mempertahankan kerusi Dewan Undangan Negeri (DUN) Benut pada Pilihan Raya Negeri (PRN), Sabtu lalu.

Bagaimanapun, pengundi Johor yang memenangkan BN masih berharap Hasni akan dikekalkan sebagai MB kerana prestasi yang ditunjukkan beliau dalam mentadbir negeri itu.

Menurut penyokong BN, mereka telah berusaha untuk memenangkan parti itu kerana mahukan Hasni terus memimpin Johor.

“Saya sebagai Bangsa Johor berpulun menangkan BN hanya untuk inginkan kepimpinan Hasni terus memimpin pentadbiran Negeri Johor. Banyak ideologi, perubahan dan pencapaian yang telah di capai di bawah pentadbiran beliau.

“Dia Kapten kapal. Kapal dah selamat berlabuh dari perang dan hentaman laut bergelora tiba-tiba buang kapten kapal ke tengah-tengah laut.

“Mana istilah “cara johor”? Mana istilah “rumah kita”? Apa kami nak jawab dengan orang kampung? Fikirkan ya,” tulis netizen yang mengulas desas-desus Johor akan memperoleh MB baharu.

Hasni yang juga Pengerusi Badan Perhubungan UMNO Johor berkata kejayaan BN memenangi 40 daripada 56 kerusi yang dipertandingkan adalah berkat kerjasama dan kerja keras semua pihak dalam menarik sokongan rakyat Johor.

“Saya menghargai keprihatinan dan kepercayaan parti sepanjang menjayakan Pilihan Raya Negeri Johor ke-15, sehingga membawa kepada kemenangan besar BN di Johor,” katanya.

Terdahulu, Presiden UMNO Datuk Seri Ahmad Zahid Hamidi menghadap Sultan Johor Sultan Ibrahim Sultan Iskandar petang tadi berhubung pelantikan MB Johor.

Bagaimanapun, Zahid mengunci mulut sebaik kembali daripada menghadap Sultan Johor, petang tadi.

Desas-desus juga mengatakan Ahli Majlis Tertinggi (MT) UMNO yang rapat dengan Datuk Seri Najib Razak, Datuk Puad Zarkashi disebut-sebut bakal MB Johor baharu menggantikan Hasni.

Namun, nama lain yang disebut-sebut ialah bekas Ahli Exco negeri yang juga Pengerusi Jawatankuasa Belia dan Sukan yang menang kerusi DUN Machap, Datuk Onn Hafiz Ghazi, yang berusia 43 tahun, berbanding Puad berumur 65 tahun.


PRU-15 : Tawaran PN lebih ke hadapan, menyeluruh

Perikatan Nasional (PN) dilihat lebih kedepan dalam menawarkan inisiatif yang mencakupi lima kelompok utama di negara ini iaitu belia, warga FELDA, agenda Bumiputera, penjawat awam dan wanita.

Semua kumpulan ini adalah antara tumpuan utama PN yang menawarkan inisiatif serta perancangan khusus ke arah pembangunan sosioekonomi negara lebih inklusif.

Antara bukti keseriusan PN dalam membawa agenda belia adalah menerusi beberapa tawaran khusus berikut:

Perkasa wanita


UMNO tolak sambung MoU dengan pembangkang, Zahid beri isyarat PRU awal

UMNO tidak bersetuju untuk kerajaan yang dipimpin Perdana Menteri (PM) Datuk Seri Ismail Sabri Yaakob menyambung sebarang perjanjian memorandum persefahaman (MoU) dengan blok pembangkang, Pakatan Harapan (PH).

Pendirian untuk tidak menyambung MoU tersebut disuarakan Presiden UMNO Datuk Seri Ahmad Zahid Hamidi, ia secara tidak langsung memberi bayangan desakan untuk mengadakan pilihan raya umum (PRU) awal bakal dihadapi Ismail Sabri.

“Mereka ada masalah dalaman, ertinya mereka tak yakin, ertinya mereka rasa mereka ditolak rakyat.

“Pada hemat saya, jangan beri mereka peluang yang panjang untuk mereka betulkan keadaan, jangan beri peluang yang secukupunya untuk mereka menyusun barisan mereka.

“Rakyat sudah bertukar citarasa, citarasanya adalah kepada BN,” katanya dipetik laporan media hari ini.

Zahid terdahulu melawat pusat operasi pemilihan MIC di Tampoi, Johor.

Kenyataan Zahid ini senada dengan Timbalan Presidennya, Datuk Seri Mohamad Hasan sebelum ini yang dilihat juga senada apabila berkata tidak kira sama ada menang atau kalah semasa Pilihan Raya Negeri (PRN) Johor mereka akan tetap mendesak supaya PRU diawalkan.

Mohamad sebelum ini berkata Ismail Sabri mempunyai kuasa penuh bagi menentukan tarikh PRU untuk diadakan tetapi bagi strategi politik ia perlu disegerakan dengan memberi alasan bagi kestabilan politik negara, hujah yang sama diberikan semasa mengadakan PRN Melaka dan Johor.

“Saya tidak cakap bila tarikhnya. Itu terpulanglah kepada kebijaksanaan PM.

“Tetapi, dari segi strategi politik dan demi ketentuan kestabilan politik negara serta mendapat keabsahan mandat rakyat, PRU perlu diadakan segera. Saya bukan kata yang BN hendak kuasa, tetapi sebab kita (perlu) pulihkan imej Malaysia,” katanya dipetik laporan Utusan Malaysia.

Menurutnya, kerajaan yang sedia ada ditadbir oleh Ismail Sabri ketika ini tidak dipilih melalui pilihan raya.


Kes Covid melonjak melepasi 5,000, tertinggi sejak 23 April, 8 kematian

Jangkitan Covid-19 di seluruh negara dalam tempoh 24 jam semalam (Jumaat, 15 Julai 2022) melonjak melepasi 5,000 kes, tertinggi sejak kali terakhir negara merekodkan 5,624 kes pada 24 April lalu.

Semalam, sebanyak 5,230 jangkitan baharu dilaporkan, meningkat berbanding 4,098 kes yang dicatat pada Khamis, menurut laman sesawang CovidNOW Kementerian Kesihatan (KKM) yang dikemas kini pagi ini.

Selangor dan Kuala Lumpur kembali mencatat jumlah kes tertinggi dengan masing-masing sebanyak 1,877 kes dan 1,584 kes.

Apa yang membimbangkan ialah daripada jumlah jangkitan itu, penerima dos penggalak vaksin Covid-19 terus menjadi penyumbang tertinggi kes baharu dengan merekodkan 3,919 kes.

Ini diikuti dengan 926 kes melibatkan individu yang telah menerima dua dos vaksin; 351 kes (individu tidak divaksinasi); dan 34 kes (Individu yang belum lengkap divaksinasi).

Kes baharu itu menjadikan kumulatif positif sejak Januari 2020 hingga semalam meningkat kepada 4,613,998 kes, dengan 4,536,946 pesakit telah sembuh, termasuk 2,927 yang pulih semalam.

Setakat ini, sebanyak 41,208 kes masih aktif, meningkat daripada 38,913 kes yang dicatat pada Khamis, dengan 39,703 pesakit masih menjalani kuarantin di rumah (37,495 pada Khamis).

Seramai 30 pesakit kini ditempatkan di PKRC berbanding 26 pada Khamis; manakala 1,411 pesakit dirawat di hospital (1,339 pada Khamis); dan 64 pesakit dimasukkan ke unit rawatan rapi (53 pada Khamis), termasuk 44 yang memerlukan bantuan alat pernafasan (35 pada Khamis).

Berikut adalah pecahan kes harian mengikut negeri dan kumulatif positif sejak Januari 2020:

Sementara itu, KKM juga memaklumkan lapan pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes ‘brought in death’ (BID).

Ini menjadikan kumulatif kematian sejak Mac 2020 hingga semalam meningkat kepada 35,844 kes, termasuk 7,601 kes BID.

Kes kematian itu melibatkan tiga di Selangor; Melaka (dua); dan masing-masing satu di Perak, Sabah, dan Terengganu.


Anwar bimbang dengan Rafizi, tegur supaya guna saluran parti nak kritik

Populariti Rafizi Ramli yang semakin menonjol sejak ditabal sebagai Timbalan Presiden PKR baharu nyata membimbangkan Datuk Seri Anwar Ibrahim.

Presiden PKR itu yang masih bercita-cita untuk menjadi Perdana Menteri (PM) memberi teguran kepada Rafizi supaya menggunakan saluran parti dalam membuat kritikan dan menasihatinya supaya menghormati setiap keputusan parti tersebut.

“Sekarang ini dia (Rafizi) seolah-olah di pinggiran dan (seolah-olah) dia tidak berada dalam kepemimpinan utama. Jadi (sepatutnya) apabila ada keputusan bersama, dia mesti pertahankan.

“Jadi saya fikir sentimen disuarakannya bertentangan dengan yang kita dengar dari keseluruhannya (perwakilan), di mana mereka mahu lihat parti bersatu, kuat dan fokus menyerang musuh. Itu sentimen dalam kongres,” katanya dipetik laporan BH.

Wartawan bertanya kepada Anwar semasa sidang media sempena Kongres Nasional PKR hari ini berhubung beberapa kenyataan berhubung isu populariti beliau yang merosot, selain berkaitan gagasan khemah besar.

Rafizi paling lantang menentang konsep Khemah Besar, malah hari ini mengkritik supaya tidak terlalu membodek Anwar.

Dalam pada itu, Anwar mengakui kekuatan Rafizi tetapi mengingatkannya bahawa beliau juga mengetahui kelemahan bekas Ahli Parlimen Pandan itu.

“Saya tahu potensi dia, saya pun tahu kekuatan dia. Seperti mana dia tahu saya, saya pun tahu kelemahan dia.

“Di antara lain, ini adalah untuk meredakan suhu dan memastikan kesinggungan itu (diluahkan) di tempatnya.

“Saya percaya perkara ini berlalu sebaik dia secara rasmi mengambil alih (tugasnya sebagai Timbalan Presiden PKR),” katanya.

Rafizi hari ini mengeluarkan kenyataan pedas dengan menggesa supaya berhenti menjadi “penggilap epal” kepada Anwar.

“Apa yang penting kepada parti dan kepimpinan baharu ialah jangan cuba ‘bodek’ (menggilap epal) Anwar atau cuba mempertahankannya.

“Anwar adalah Anwar Ibrahim dan dia tidak perlu dibela.

“Apa yang perlu dilakukan ialah merayu kepada rakyat dan cuba untuk menang,” kata Rafizi ketika ditemui pemberita di Shah Alam hari ini.


Omicron merebak ke tujuh lagi negara Afrika dalam masa seminggu

Varian Omicron Covid-19 dilaporkan merebak ke tujuh lagi negara di benua Afrika, kata Pusat Kawalan dan Pencegahan Penyakit (CDC) Afrika pada Khamis.

Pada taklimat media mingguan, Pengarah CDC Afrika, John Nkengasong berkata tujuh lagi negara – Uganda, Zambia, Senegal, Tunisia, Mozambique, Namibia dan Zimbabwe – melaporkan varian baharu sejak seminggu lalu.

Varian omicron kini telah merebak ke 11 negara di Afrika, katanya, sambil menambah minggu lalu ia hanya disahkan di Afrika Selatan, Botswana, Ghana, dan Nigeria.

Menurut Nkengasong, yang juga pakar virologi Cameroon, Afrika setakat ini merekodkan 8.7 juta kes Covid-19 dan 24,000 kematian.

“Kadar kes kematian masih sekitar 2.5 peratus, yang sangat stabil,” katanya, sambil menambah terdapat beberapa pengecualian kerana negara seperti Somalia, Sudan dan Mesir melaporkan kadar kematian kes sebanyak 5 peratus.

Beliau berkata 12 negara, termasuk Afrika Selatan, telah menyaksikan gelombang keempat virus Covid-19, manakala Mauritius mengalami gelombang ke-5.

Sejak 29 November hingga 5 Disember lalu, 98,000 kes baharu dilaporkan di benua itu, menyumbang purata peningkatan 88 peratus daripada minggu sebelumnya, kata Nkengasong.

Menurutnya, 79 peratus daripada kes baharu disumbangkan Afrika Selatan , Afrika Utara (14 peratus), Afrika Timur (tiga peratus), dan masing-masing dua peratus dari Afrika Tengah dan Barat.

Benua itu setakat ini telah memperoleh 245.2 juta dos vaksin, di mana 131.9 juta (56.77 peratus) telah diberikan.

Menurut laman web CDC Afrika, 10.95 peratus populasi Afrika menerima sekurang-kurangnya satu dos, manakala 7.35 peratus lagi telah lengkap divaksinasi. – Agensi


Ganti rugi RM2 juta, mahkamah tetap 8 Ogos dengar permohonan MP DAP

Mahkamah Rayuan menetapkan 8 Ogos ini untuk mendengar permohonan Lim Lip Eng bagi menangguhkan keputusan mahkamah membabitkan saman fitnah terhadapnya oleh MonSpace (M) Sdn Bhd dan pengasas, Datuk Seri Jessy Lai Cha Suang.

Ahli Parlimen DAP itu memohon penangguhan keputusan Mahkamah Tinggi yang menetapkan beliau perlu membayar ganti rugi RM2 juta sementara menunggu keputusan di Mahkamah Rayuan.

Tarikh itu ditetapkan semasa pengurusan kes di hadapan Timbalan Pendaftar Mahkamah Rayuan Mariam Hasanah Othman hari ini, lapor Bernama.

Pada 16 Mac lalu, Mahkamah Tinggi memerintahkan Lim membayar RM2 juta kepada syarikat e-dagang itu dan Lai selepas membenarkan saman fitnah mereka.

Ahli Parlimen Kepong itu kemudiannya memfailkan rayuan pada hari yang sama.

Pada 22 Mei lalu, Mahkamah Tinggi di Kuala Lumpur menolak permohonan Lim untuk penangguhan keputusan Mahkamah Tinggi yang menyebabkannya memfailkan permohonan penangguhan baharu itu di Mahkamah Rayuan.

Lai dan MonSpace memfailkan saman terhadap Lim pada Jun 2019 kerana mendakwa Lim mengeluarkan kenyataan fitnah yang diterbitkan dalam akhbar berbahasa Inggeris dan Cina bahawa mereka menjalankan perniagaan haram dan menipu pelabur China.

Lai berkata Lim membuat kenyataan itu pada Mei 2017 dan November 2018 apabila beliau membawa sekumpulan individu yang dikatakan pelabur MonSpace ke pejabat Lai dan kemudiannya membuat laporan polis terhadapnya.

Beliau mendakwa kenyataan itu memberi tekanan kepada pihak berkuasa termasuk polis, Bank Negara Malaysia (BNM) dan Kementerian Perdagangan Dalam Negeri dan Hal Ehwal Pengguna untuk mengambil tindakan terhadapnya.

Dalam penghakimannya, Hakim Mahkamah Tinggi, Datuk Akhtar Tahir berkata mahkamah mendapati MonSpace dan Lai berjaya membuktikan tuntutan mereka terhadap Lim kerana memfitnah dan kenyataan Lim juga jelas telah mencemarkan imej dan reputasi mereka.


Cuba pecahbelahkan PN dengan buat tawaran kepada PAS: Razali

Langkah kerajaan campuran membuat tawaran kepada PAS dilihat bertujuan untuk memecahbelahkan Perikatan Nasional (PN) dalam menghadapi Pilihan Raya Negeri (PRN) akan datang.

Ketua Penerangan Bersatu, Senator Datuk Razali Idris menyifatkan langkah membuat tawaran kepada PAS itu adalah strategi kerajaan Perdana Menteri Datuk Seri Anwar Ibrahim yang mahu menggugat perpaduan dan persefahaman dalam PN.

“Itu strategi beliau (Anwar). Tetapi apabila Hadi ‘sendal’ dengan prinsip, sukar sikit nak masuk,” katanya dipetik laporan FMT.

Beliau mengulas pendedahan Presiden PAS, Tan Sri Abdul Hadi Awang semalam bahawa beliau beberapa kali dihubungi “orang tertentu” menawarkan kerjasama dalam kerajaan perpaduan.

Razali berkata, beliau tiada masalah jika Hadi mahu berjumpa dengan Anwar untuk membincangkan kerjasama, selagi tidak melanggar prinsip PN.

“Sebagai ketua parti, memang beliau layak jumpa sesiapa pun…sebab (dari segi) politik, Hadi subjektif dan (tindakannya) penuh demokrasi,” katanya lagi.

Kata Razali, tindakan DAP yang turut menganjurkan kerjasama dengan PAS juga dilihat mempunyai agenda sama, iaitu memecahbelahkan PN.

Sebelum ini, veteran DAP Lim Kit Siang mencadangkan kerajaan perpaduan menawarkan kerjasama dengan PAS pada PRN akan datang.


PH ganti lagu ‘Hoi Ya Hoi’ dengan rap baharu dalam kempen PRN Kelantan

Lagu rap baharu menjadi sandaran buat Pakatan Harapan (PH) dalam misi merampas Kelantan pada Pilihan Raya Negeri (PRN) nanti.

Jika sebelum ini semasa Pilihan Raya Umum Ke-15 (PRU-15), lagu rap ‘Hoi Ya Hoi’ digunakan untuk berkempen kini PH akan memperkenalkan lagu bertajuk ‘PRN Kelantan 2023: Mari Pakat Kito Tukar’ untuk menarik pengundi di negeri ditadbir PAS tersebut.

Lagu yang turut mengetengahkan elemen dikir barat itu dikongsikan oleh Menteri Sumber Asli, Alam Sekitar dan Perubahan Iklim, Nik Nazmi Nik Ahmad melalui platform Twitter beliau pada Selasa.

Selain itu, Nik Nazmi yang juga Naib Presiden Parti Keadilan Rakyat (PKR) itu turut memuat naik video lagu berkenaan berdurasi 3.09 minit itu menerusi akaun Youtube rasmi beliau.

Sehingga kini, tontonan video berkenaan telah mencecah sebanyak 871 tontonan sejak dimuat naik pada Selasa.

Sebelum ini lagu ‘Hoi Ya Hoi’ digunakan dalam setiap kempen PH untuk menentang Barisan Nasional (BN) dengan bertemakan perjuangan melawan kumpulan perompak.

Bagaimanapun selepas PRU-15 lagu tersebut tidak didendangkan lagi memandangkan PH sudah berkahwin dengan UMNO-BN.

Pada Ahad, Timbalan Menteri Besar Kelantan, Datuk Mohd Amar Nik Abdullah berkata, Dewan Undangan Negeri (DUN) Kelantan dijangka akan dibubarkan dalam tempoh dua minggu sebelum berakhir bulan Jun depan.

Ujar beliau, mengikut makluman yang diperolehi, kesemua negeri iaitu Kelantan, Terengganu, Kedah, Negeri Sembilan, Pulau Pinang dan Selangor telah bersetuju untuk membubarkan DUN masing-masing pada Jun.

Beliau bagaimanapun menjelaskan tarikh pembubaran antara satu negeri dengan negeri yang lain tidak sama namun masih pada Jun.


Berlian 1,098 karat, ketiga terbesar di dunia ditemukan di Botswana

Sebuah syarikat perlombongan permata di Botswana menemukan seketul berlian yang dipercayai ketiga terbesar di dunia dengan 1,098 karat.

Berlian itu ditemukan pada awal bulan ini di lombong Jwaneng, kira-kira 75 batu dari ibu negara itu, Gaborone, dan ditunjukkan kepada Presiden Botswana Mokgweetsi Masisi pada Rabu.

Lombong berkenaan dikendalikan oleh Debswana, sebuah syarikat berlian yang dimiliki bersama oleh kerajaan Botswana dan De Beers Group, menurut laman web rasminya.

“Hasil daripada berlian itu akan digunakan untuk pembangunan negara ini.

“Debswana perlu menggunakan penemuan terbaru ini sebagai titik perubahan, untuk lombongnya menggunakan teknologi terkini bagi merealisasikan lebih banyak penemuan besar,” kata kerajaan Botswana dalam akaun Twitter rasminya.

Dibuka secara rasmi pada tahun 1982, lombong Jwaneng biasanya menghasilkan antara 12.5 juta hingga 15 juta karat berlian setahun, menurut Debswana.

Penemuan bulan ini adalah permata terbesar yang digali oleh syarikat itu sejak berlian pertama kali ditemukan di Botswana pada tahun 1967, kata pemerintah.

Pada masa ini, berlian terbesar yang pernah direkodkan adalah Cullinan 3,106 karat, yang dijumpai di Afrika Selatan pada tahun 1905. Cullinan kemudian dipotong menjadi lebih kecil dan beberapa di antaranya merupakan bahagian daripada permata pada mahkota keluarga diraja Britain.

Penemuan dipercayai yang kedua terbesar adalah Lesedi La Rona, 1,109 karat yang dijumpai oleh syarikat Kanada Lucara Diamond di lombong Karowe, juga di Botswana, pada tahun 2015. Berlian itu dijual kepada peniaga barang kemas, Graff dengan harga AS$53 juta dua tahun kemudian. – Agensi


Puad naik angin dengan Annuar selepas sindir Presiden UMNO

Susulan sindiran pedas Tan Sri Annuar Musa terhadap Presiden UMNO Datuk Seri Ahmad Zahid Hamidi menyebabkan pengikut setianya Datuk Mohd Puad Zakarshi naik angin.

Annuar yang sebelum ini dipecat Zahid sebagai Setiausaha Agung Barisan Nasional (BN) mengulas isu penyingkiran Ahli Parlimen (MP) Pasir Salak Datuk Seri Tajuddin Abdul Rahman sebagai ahli Majlis Tertinggi (MT) dengan mendakwa sebelum ini UMNO tidak pernah mengamalkan budaya pecat memecat.

Menurut Ahli Parlimen Ketereh itu, UMNO semasa era Tun Dr Mahathir Mohamad tidak pernah memecat individu yang berbeza pendapat tetapi Puad sebaliknya berkata perkara itu tidak benar.

“Siapa kata Mahathir tidak pernah pecat orang?

“Datuk Seri Anwar Ibrahim dipecat sampai hilang jawatan Timbalan Presiden. Annuar membisu bila Tan Sri Muhyiddin (Yassin) pecat Tajuddin Abdul Rahman sebagai pengerusi Prasarana,” katanya Puad yang juga Ahli Majlis Tertinggi (MT) dalam satu hantaran di Facebook.

Puad juga menyangkal dakwaan Annuar yang mengatakan pemecatan Tajuddin boleh mencetuskan krisis dalaman parti adalah tidak berasas.

“Tajuddin MT dilantik. Dia digugurkan untuk diganti oleh orang lain. Takkan itu pun Annuar Musa tidak faham.

“Annuar cuba menghasut dengan mengatakan tindakan terhadap Tajuddin berisiko cetuskan krisis dalam parti.

“Krisis boleh berlaku bila ada tukang kipas dan batu api yang mengapikannya. Menggugurkan orang yang dilantik dan diganti dengan orang lain adalah normal,” kata Puad.

Tajuddin yang disingkir digantikan tempatnya dengan pengikut Datuk Seri Najib Razak, Isham Jalil.

Pada mesyuarat MT Jumaat lalu, Perdana Menteri Datuk Seri Ismail Sabri Yaakob tidak hadir dan ia menimbulkan spekulasi berlakunya protes terhadap tindakan dikenakan ke atas Tajuddin yang diketahui sering membelanya dalam mesyuarat badan tertinggi parti itu.

Tajuddin digugurkan daripada MT UMNO pada Khamis lalu.

Zahid berkata pengguguran Tajuddin disebabkan tindak-tanduk beliau ketika mengkritik parti.


Dos vaksinasi harian sebanyak 337,478 diberikan semalam, kata Adham

Inisiatif dan langkah membuka lebih banyak pusat pemberian vaksin (PPV) di seluruh negara menunjukkan kesan positif apabila jumlah pemberian dos harian vaksinasi harian semalam mencatatkan peningkatan dengan sebanyak 337,478 dos disuntik kepada orang ramai.

Secara keseluruhaan, sebanyak 10,750,748 dos sudah diberikan kepada orang ramai.

Menerusi hantaran di Twitter, Menteri Kesihatan Datuk Seri Dr Adham Baba berkata daripada jumlah pemberian dos harian berkenaan, sebanyak 213,396 adalah dos pertama manakala 124,082 adalah dos kedua.

Beliau berkata lima negeri yang mencatatkan pemberian vaksin tertinggi semalam ialah Selangor dengan 92,400 orang, disusuli Sarawak (65,967), Kuala Lumpur (52,891), Perak (25,877) dan Negeri Sembilan (21,057).

Dr Adham berkata sehingga semalam juga jumlah keseluruhan pemberian vaksin Covid-19 dos pertama ialah 7,435,877 dan dos kedua 3,314,871.


UMNO takkan runding dengan PN, Zahid yakin sapu bersih semua

Presiden UMNO Datuk Seri Ahmad Zahid Hamidi menyatakan keyakinan parti yang dikemudinya akan sapu bersih semua kerusi ditandingi dalam pilihan raya umum depan nanti, malah mereka akan kembali menjadi dominan di Putrajaya.

Zahid yang juga anak murid kepada Ketua Pembangkang itu berkata UMNO dan Barisan Nasional (BN) tidak akan berunding pembahagian kerusi dengan Perikatan Nasional (PN) kerana parti tersebut sudah kuat dan berupaya untuk bergerak secara bersendirian tanpa kerjasama dengan mana-mana parti luar lain.

“UMNO akan mempertahankan kerusi Parlimen dan DUN yang dimenangi dalam pilihan raya yang lalu.

“UMNO tidak akan berkompromi terhadap mana-mana kerusi telah dimenangi dalam PRU14,” kata Ahli Parlimen Bagan Datoh dalam hantaran Facebooknya.

Jelasnya, pendirian tersebut hadir daripada suara akar umbi yang mahu UMNO tidak mahu bekerjasama dengan mana-mana parti lain bagi memastikan kerajaan pusat kembali diterajui parti tersebut tanpa memerlukan campur tangan luar.

“Ketetapan ini bukan hanya oleh MT (Majlis Tertinggi), tetapi ia lahir dari suara akar umbi yang mahu UMNO menjadi dominan semula selepas PRU15,” katanya lagi.

Mengulas lanjut, Zahid berkata, kemenangan UMNO akan memberi sumbangan penting dalam memastikan kestabilan politik, sejajar dengan statusnya sebagai parti Melayu terbesar.

“Dan pastinya UMNO sedia maklum akan ada parti lain bertanding di kawasan sama. Ini lumrah sebuah negara demokrasi.

“Namun jangan sesekali memperkecilkan kekuatan UMNO dan para akar umbinya bangkit,” ujarnya lagi.

Dalam PRU14 lalu, UMNO menang di 54 kerusi Parlimen dan 241 kerusi Dewan Undangan Negeri tetapi beberapa wakil rakyatnya lompat parti.

Terdahulu semalam, Pengerusi PN Tan Sri Muhyiddin Yassin berkata bahawa gabungan itu akan meneruskan rundingan kerusi antara parti komponen PN dan sekutunya bermula minggu depan tanpa penglibatan UMNO dan BN yang masih tidak jelas pendirian mereka.


KPWKM cuba laksana langkah beku akaun suami tak bayar nafkah tahun ini

Kementerian Pembangunan Wanita, Keluarga dan Masyarakat (KPWKM) akan berbincang lanjut dengan kementerian dan agensi yang berkaitan untuk melaksanakan tindakan membekukan akaun bekas suami yang tidak membayar nafkah.

Menteri berkenaan Datuk Seri Rina Mohd Harun yang menyambut baik pengumuman itu berkata KPWKM akan cuba melaksanakan langkah itu pada tahun ini berdasarkan kerjasama dengan pelbagai kementerian dan agensi berkaitan, menurut laporan Bernama.

“Kementerian akan membantu selaraskan supaya mereka yang menjadi mangsa dan patut mendapat hak akan diberikan keadilan sewajarnya. Justeru kementerian akan adakan perbincangan lanjut dengan kementerian dan agensi yang berkaitan.

“Oleh kerana pengumuman sudah dibuat, sekarang tunggu pelaksanaan dan kita akan cuba laksanakan tahun ini juga berdasarkan daripada perbincangan dan pelaksanaan dengan agensi berkaitan,” katanya semasa sidang media.

Rina terdahulu melancarkan wajah baharu Hospital Bersalin dan Poliklinik Pusrawi di Kota Damansara hari ini.

Jelasnya, kaum isteri berhak mendapat pembelaan sewajarnya ekoran tindakan tidak bertanggungjawab mengabaikan hak mereka.

“Berdasarkan maklumat KPWKM, ramai bekas suami yang tidak membayar nafkah kepada bekas isteri.

“Jadi melalui pengumuman ini mereka yang berhak akan mendapat pembelaan sewajarnya,” katanya lagi.

Beliau berkata bekas isteri yang mendapati nafkah mereka tidak dibayar boleh mengadu di Talian Kasih 15999 atau platform KPWKM yang lain.

Semalam, Perdana Menteri Datuk Seri Ismail Sabri Yaakob ketika menggulung perbahasan pada Perhimpunan Agung UMNO 2021 mengumumkan akaun bank bekas suami akan dibekukan jika mereka ingkar perintah mahkamah untuk membayar nafkah kepada bekas isteri.

Jelasnya, perkara itu antara yang diputuskan kerajaan sebagai pembelaan terhadap golongan wanita termasuk kes mahkamah yang dimenangi kaum hawa dalam kes tuntutan nafkah.

Selain itu, Ismail Sabri berkata isteri yang kematian suami diberikan kebenaran bekerja dari rumah sewaktu tempoh idah (empat bulan 10 hari) dan majikan tidak boleh memaksa mereka bekerja di pejabat sebagai menghormati keadaan mereka sehingga tamat idah.